Summary: Parikkalassa ja Viitasaarella on käytössä moderni MBR-kalvosuodatustekniikka. Tekniikan avulla jätevesistä saadaan puhtaampia ja puhdistetun veden laatu on tasaisempaa.

Haitta-aineiden, kuten mikromuovien ja lääkejäämien määrät jätevesissä ovat lisääntyneet viime vuosina huomattavasti niin Suomessa kuin muualla Euroopassakin.  Mikromuoveja kulkeutuu jätevedenpuhdistamoihin pyykinpesuveden mukana , lääkeaineita taas WC-käyntien kautta.
 Monet kunnalliset jätevedenpuhdistamot ovat pian pinteessä, sillä niiden käyttämä puhdistustekniikka on vanhanaikaista. Perinteisesti kunnallisessa jätevedenpuhdistuksessa on käytetty aktiivilieteprosessia, jonka toiminta perustuu painovoimaan.
 EU asettaa lähivuosina raja-arvoja tietylle jätevesien haitta-aineille. Vanhaa tekniikkaa käyttävät jätevedenpuhdistamot eivät pysty puhdistamaan jätevesiään niin, että haitta-aineiden määrät pysyisivät raja-arvojen sisällä.
 Kalvosuodatuksesta povataan ratkaisua
 Uudessa MBR-kalvosuodatustekniikassa käytetään puoliläpäisevää membraania eli kalvoa, jonka läpi jätevesi ajetaan. Kalvo on niin tiheää, etteivät mikromuovit ja lääkeaineet pääse sen läpi.
 Lappeenrannan teknillisen yliopiston vuonna 2015 tekemän tutkimuksen mukaan membraanisuodatuksella ja hapetuksella jätevesistä voidaan poistaa yli 95 prosenttia haitta-aineista ja ravinteista.
 Itä-Suomessa sijaitsevassa Parikkalan kunnassa päätettiin ottaa käyttöön ensimmäisenä Suomen kunnista MBR-tekniikkaan perustuva jätevedenpuhdistamo.
 Jätevettä syntyy Parikkalassa noin 120 000 kuutiota vuodessa. Marika Anttonen/Yle
 MBR-tekniikkaa hyödynnetään myös Viitasaaren jätevedenpuhdistamossa, minkä lisäksi Mikkeliin on rakenteilla kalvosuodatustekniikkaa käyttävä jätevedenpuhdistamo.
 Puhdistettu vesi tasalaatuisempaa
 Vuosien suunnittelun ja rakentamisen jälkeen uusi jätevedenpuhdistamo aloitti toimintansa Parikkalassa noin puoli vuotta sitten. Parikkalan kunnan rakennuttamispäällikkö  Vesa Bergin  mukaan Särkisalmella sijaitseva jätevedenpuhdistamo on yksi Parikkalan kunnan suurimmista investoinneista.
 – Jätevedenpuhdistamon kustannusarvio on noin 5 miljoonaa euroa. Tällä hetkellä näyttää siltä, että siinä pysytään. Taloudelliset loppuselvitykset ovat vielä tekemättä, niiden jälkeen varmistuu tarkka summa.
 MBR-tekniikkan toimivuutta kunnallisessa jätevedenpuhdistamossa testattiin yhdessä Lappeenrannan teknillisen yliopiston (nykyisen Lappeenrannan–Lahden teknillisen yliopiston) kanssa. Testauksesta saadut hyvät tulokset vaikuttivat päätökseen ottaa tekniikka käyttöön kokoaikaisesti.
 – Valtio antoi myös puhdistamon rakentamiseen hyvät tuet, rakennuttamispäällikkö Vesa Berg jatkaa.
 Puhdistettu vesi on Parikkalan jätevedenpuhdistamolla nyt paljon puhtaampaa kuin aktiivilietepuhdistamon aikoina. Marika Anttonen/Yle
 Puhdistamon tekniikka vaatii vielä säätämistä, jotta puhdistustuloksesta saadaan paras mahdollinen. Puhdistetun veden laadusta odotetaan erinomaista aiempaan verrattuna.
 – Vesi on myös tasalaatuisempaa ja tietysti lääkeaineet ja hormonit poistuvat paremmin.
 Kiintoaines hyötykäytetään Kiteellä
 Reilun 5 000 asukkaan kunnassa syntyy jätevettä vuosittain yli 120 000 kuutiota. Jäteveden puhdistuksessa syntyvä kiintoaines kuljetetaan Pohjois-Karjalaan Kiteen kaatopaikalle poltettavaksi.
 – Kiintoaineesta otetaan syntyvät kaasut talteen ja ne jatkokäytetään lämmön tai sähkön tuottamiseen.
 Jätevedenpuhdistamon uusiminen vaikuttaa kunnan asukkaiden jätevesien asiakasmaksuihin.
 – Aina kun jätevedenpuhdistamo uusitaan, kustannukset pitää laskea pitemmälle aikavälille. Vielä on kuitenkin vaikea ottaa kantaa, kuinka paljon se maksuihin vaikuttaa.

Kunnalliset jätevedenpuhdistamot pian pinteeessä – jätevesissä yhä enemmän mikromuovia ja lääkejäämiä, jota ei pystytä keräämään


Summary: Supervallan pääkaupungissa törmää usein nippelitietoon, kirjoittaa Yhdysvaltain kirjeenvaihtaja Mika Hentunen.

WASHINGTON  Hälytysajoneuvojen korvia vihlova ääni pysäyttää liikenteen. Kadunkulmaan ilmestyy poliisi, joka viittoo autojonoa odottamaan hievahtamatta, kunnes sivukatua lähestyvä autosaattue on ajanut ohi.
 Moottoripyöräpoliisin johtamassa saattueessa kaahaa mustia katumaastureita. Kyydissä on kiireisiä arvovieraita.
 Washington D.C:ssä vieraileva pääsee suurella todennäköisyydellä todistamaan tällaista näytelmää, jos sattuu liikkumaan 16. ja 20. katujen välisellä alueella. Esityksiä voi välillä nähdä useita päivässä.
 Vierailija jää miettimään, kuka auton tummennettujen lasien takana mahtoi istua? Oliko kolonnassa peräti presidentti  Donald Trump ?
 Arvovieraita kuljettavat mustat autot ovat yleinen näky Washingtonissa. Nina Svahn
 Samaa hän voi pohdiskella pällistellessään sinitaivaalle. Valkoisen talon takapihalta nouseva helikopteri tyhjentää pääkaupungin ilmatilan hetkeksi muulta liikenteeltä. Muuten taivaalla näkee yhtenään matkustajakoneita, joko laskeutumassa Potomac-joen takana Virginian puolella sijaitsevalle Ronald Reagan -lentokentälle tai nousemassa siltä.
 Valkoisen talon pihalta nousevat tummanvihreät helikopterit ovat Marine One -mallisia, mutta niitä on eri kokoisia ja ne kuljettavat kaikenlaisia arvovieraita. Ei siis pelkästään Trumpia ja hänen perhettään.
 Supervallan pääkaupunki on täynnä  nippelitietoa, jolla voi päteä tietokilpailussa tai brassailla sopivassa seurassa.
 Valkoista taloa voi ihmetellä moottoriliikenteeltä suljetulta Pennsylvania Avenuelta tai takapihan puolelta. Huomio kiinnittyy katolle, jossa väijyy mustapukuisia, raskaasti aseistettuja salaisen turvallisuuspalvelun ihmisiä.
 Pennsylvania Avenuella on pysähtyneenä kaupungin poliisin auto, koska katu kuuluu Washingtonin kaupungin virkavallan hallinnoimaan alueeseen. Kadun toisella puolella sijaitseva Lafayette-puisto taas on polkupyörällä liikkuvien puistopoliisien toimialuetta.
 Mellakoiva mielenosoittaja saattaa joutua salaisen palvelun, Washingtonin poliisin tai puistopoliisin putkaan sen perusteella, missä kohtaa katua sattuu pidätyshetkellä seisomaan.
 Valkoinen talo. Nina Svahn
 Valkoista taloa katsoessa ei uskoisi , että siinä on 132 huonetta, 35 kylpyhuonetta ja 28 takkaa. Rakennuksen kuudesta kerroksesta kolme on maanpinnan alapuolella. Alimman kerroksen keittiössä valmistetaan ateriaa valtiovieraalle, jonka kunniaksi tarjottavalla päivällisellä on neljä kattausta.
 Juhla-ateria on vieraan oman maan herkkua amerikkalaisella tyylillä valmistettuna. Tämä niin sanottu ”Tip of the hat” voisi Suomen osalta tarkoittaa vaikkapa karjalanpaistia amerikkalaisilla kastikkeilla. Pääkokki on perfektionisti, joka lykkää uunin päälle vasta, kun on ensin paistanut kaiken mielessään 15–20 kertaa.
 Jos Valkoisen talon koko ihmetyttää, vielä vaikeampi on uskoa sitä vastapäätä sijaitsevan valtion vierastalon todellista kokoa. Vierastalo Blair House erottuu punatiilisten rakennusten keskellä valkoisella kapealla julkisivullaan.
 Valtion vierastalo Blair House sijaitsee Valkoista taloa vastapäätä. Nina Svahn
 Blair House ulottuu pitkulaisena syvälle korttelin sisään. Siinä on käytännössä neljä toisiinsa liitettyä asuntoa, joissa on yhteensä 110 huonetta reilun 6 500 neliömetrin kokoisella alueella.
 Vierastaloon pääsee vain presidentin kutsumana. Suomalaisista siellä majoittui viimeksi presidentti  Tarja Halonen  huhtikuussa 2002.
 Washingtonin kaduilla kaahavat mustien autojen kolonnat tuovat usein vieraita juuri Blair Houseen.
 Mistä sitten tietää , onko saattuessa myös Trump?
 Presidenttiä kuljettaa yleensä musta katumaasturi-Cadillac, jota kutsutaan Pedoksi. Sen kojelaudassa liehuu kaksi pientä Yhdysvaltain lippua. Vauhdissa vaikeasti havaittava pieni rekisterinumero on 001.
 Yhdysvaltain presidentin saattue on aina pidempi kuin muita arvovieraita kuljettavat saattueet. Siinä voi olla jopa 45 autoa, ja jonon jatkeena on yleensä myös ambulanssi.
 Tällainen on presidentin kolonna, mutta on myös mahdollista, että näyttävällä saattueella hämätään yleisöä turvallisuussyistä. Kadunvarresta on mahdotonta nähdä pimennettyjen panssaroitujen lasien taakse.
 Eli Trumpia Washingtonin kaduilla oikeasti kuljettava auto saattaakin olla yksi niistä, jotka ovat jonossa odottamassa kolonnan ohiajoa.
 Juttua täsmennetty 17.7.2019 klo 23.37. Helikopterin malli on Marine One, ei Air Force 1, kuten jutussa aiemmin kerrottiin.
 Ylen kirjeenvaihtajien ja avustajien juttusarjassa tartutaan puheenaiheisiin eri puolilla maailmaa Stina Tuominen / Yle  Kiina:  Pandan vasemman silmämunan pitää sijaita toisen ja kolmannen ruudun välissä – luovuus ei ole arvo kiinalaisella taidekurssilla Italia:  Italiassa opin, että olen aina syönyt väärin – lukuisat ruokasäännöt vievät maidonkin kahvista Yhdysvallat:  Tavallisena työmatkapyöräilijänä olen USA:ssa harvinaistapaus ja toisinaan avoimen äimistelyn kohde Ruotsi:  Ruotsissa bensakapina kukoistaa Facebookissa ja ilmastoahdistus voi johtaa salalentämiseen Kenia:  Afrikassa osataan ottaa rennosti ajan kanssa – meillä sitä kutsuttaisiin mindfullnessiksi Saksa:  Berliini pitäköön byrokratiansa ja liikenneraivon – puistoista ja kulttuuritarjonnasta voisi sen sijaan ottaa mallia

Mustien autojen saattueet jumittavat liikennettä Washingtonissa – 45 auton kolonna voi kuitenkin olla pelkkää hämäystä


Summary: Pääsylippuja jälleenmyyvä sivusto on aiheuttanut päänvaivaa myös suomalaisille kuluttajille.

Hakukonejätti Google ei enää salli lipunmyyntisivusto Viagogon maksettuja mainoksia hakupalvelussaan, kertovat lukuisat kansainväliset tiedotusvälineet.
 Yhtiö alkoi poistaa Viagogon mainoksia keskiviikkona, sillä sivusto on Googlen mukaan rikkonut yhtiön mainostamiseen liittyviä sääntöjä, kirjoittaa  The Guardian .
 Kuluttajien mukaan sivustolla on ollut harhaanjohtavaa tietoa muun muassa tapahtumalippujen määristä ja hinnoista.
 – Haluamme varmistaa, että kun ihmiset käyttävät palveluamme apuna lippujen ostossa, he voivat luottaa käyttökokemukseen, Googlen edustaja sanoi Guardianille.
 Viime vuoden elokuussa Englannin jalkapalloliitto, musiikkialan järjestö UK Music ja useat parlamentin alahuoneen edustajat pyysivät Googlen johtoa poistamaan Viagogon mainokset hakupalvelusta.
 Kirjeessä todettiin, että maksettujen mainosten tuoma näkyvyys Googlen hakupalvelussa saattaa johtaa siihen, että ihmiset ostavat Viagogosta tietämättään viallisia lippuja esimerkiksi erilaisiin musiikki- ja urheilutapahtumiin.
 Viagogo ei ole tapahtumien virallinen lipunmyyjä, vaan kyseessä on lippujen jälkimarkkinapaikka, jonka kautta kuka tahansa voi myydä ostamiaan lippuja eteenpäin.
 Googlen päätöksestä uutisoi ensimmäisenä  BBC .
 – Yllätyimme kun kuulimme Googlen päätöksestä. Olemme varmoja, ettemme ole rikkoneet Googlen sääntöjä ja haluamme selvittää asian Googlen kanssa niin nopeasti kuin mahdollista, Viagogo vastasi kritiikkiin BBC:lle.
 Ainakin 500 tapausta Suomessa
 Viagogo on aiheuttanut  päänvaivaa myös suomalaisille kuluttajille . Kahden viime vuoden aikana Suomen kuluttajaviranomaisille on tullut noin 500 yhteydenottoa Viagogosta.
 Kuluttajien ilmoitusten mukaan sivustolla on ollut harhaanjohtavaa tietoa tapahtumalippujen määristä ja hinnoista. Lippuja on myyty myös tapahtumiin, joita ei ole edes olemassa.
 Pari vuotta sitten kuluttaja-asiamies pyysi Viagogolta selvitystä kuluttajien ilmoittamista ongelmista.
 Viagogon kotimaassa Sveitsissä yhtiötä vastaan on nostettu siviilikanne, jonka oikeuskäsittely on yhä kesken. Tuomioistuimen ratkaisu koskee kaikkia kieliversioita, joten Suomen kuluttaja-asiamies odottaa sveitsiläisten päätöstä ennen kuin ryhtyy jatkotoimenpiteisiin.
 Myös Iso-Britanniassa on nostettu kanne Viagogota vastaan. Maan kilpailuviranomaisen CMA:n mukaan sivusto rikkoo kuluttajasuojalakia, ja oikeus on määrännyt, että yhtiön pitää kertoa asiakkailleen palvelun kautta myynnissä oleviin lippuhin liittyvistä mahdollisista riskeistä.
 CMA:n mukaan Viagogo ei kuitenkaan ole muuttanut toimintatapojaan riittävästi ja viranomainen aikoo nyt haastaa yhtiön oikeuteen.
 Lue myös:
 Festarien lippukauppaan kohdistuvat huijaukset ovat lisääntyneet – Huijarit ottavat kopioita ja myyvät samaa lippua useille henkilöille
 Varo lipunmyyntisivusto Viagogoa, neuvoo kuluttajaviranomainen
 Viisi vinkkiä netin lippuhuijareiden välttämiseen

Google poistaa lipunmyyntisivusto Viagogon mainokset hakukoneestaan


Summary: Viranomaistutkinnassa on todettu, että Sisilian Cosa Nostralla on vahva yhteys Yhdysvaltain järjestäytyneeseen rikollisuuteen.

Italian ja Yhdysvaltain viranomaiset ovat iskeneet yhteistyössä mafiaperheitä vastaan. Molemmissa maissa tehdyissä ratsioissa on pidätetty yhteensä 19 ihmistä.
 Rikoksia, joista pidätettyjä epäillään, ovat muun muassa rikollisjärjestöön kuuluminen, törkeä kiristys ja petos.
 Tähtäimessä ovat olleet Sisilian mafiajärjestöön Cosa Nostraan liittyvät rikolliset. Viranomaisten mukaan Cosa Nostralla on vahva yhteys Yhdysvalloissa toimivaan järjestäytyneeseen rikollisuuteen.
 Viranomaiset arvioivat, että  Inzerillon  mafiaperhe on viime aikoina pyrkinyt rakentamaan itselleen valta-asemaa Sisilian Palermossa yhdysvaltalaisen  Gambinon  rikollisperheen tuella. Kilpailevaa mafiaperhettä johtanut  Salvatore "Toto" Riina  ajoi Inzerillot 1980-luvulla Sisiliasta ja perhe on ollut siitä lähtien maanpaossa Yhdysvalloissa.
 Sisilian järjestäytynyt rikollisuus on ollut vailla vahvaa johtajaa pomojen pomoksi kutsutun Toto Riinan kuoltua vankilassa vuonna 2017.
 Gambinot ovat yksi New Yorkin viidestä keskeisestä italialais-amerikkalaisesta rikollisperheestä.

Mafiaperheet poliisin tähtäimessä Italiassa ja Yhdysvalloissa – rikollissuku yritti uutta maihinnousua Sisiliaan amerikkalaisten tuella


Summary: Maailmantähtien konsertoiminen ihmisoikeuksia rikkovassa maassa herättää pahennusta.

Yhdysvaltalaismuusikot  Janet Jackson  ja  50 Cent  esiintyvät Saudi-Arabian kohutuilla musiikkifestivaaleilla. Jeddassa järjestettävän  tapahtuman internetsivuilla  julkaistulla artistilistalla ovat lisäksi  Future ,  Steve Aoki  ja One Direction -yhtyeestä maailmanmaineeseen noussut  Liam Payne .
 Yhdysvaltalainen  Nicki Minaj perui oman osallistumisensa  viime viikolla ihmisoikeusjärjestöjen esittämien vetoomusten jälkeen.
 Nicki Minaj Angela Weiss / AFP
 – Huolellisen harkinnan jälkeen olen päättänyt, etten noudata suunnitelmaani esiintyä Jedda World Festissä, Nicki Minaj kirjoitti uutistoimisto AFP:lle viime viikolla lähettämässään viestissä.
 Janet Jacksonin, 50 Centin ja Futuren edustajat eivät ole toistaiseksi kommentoineet tähtien päätöstä osallistua paheksutuille festivaaleille.
 Naisten asema ja toimittajamurha puhuttavat
 Ihmisoikeusjärjestöt ovat muistuttaneet Saudi-Arabian surkeasta ihmisoikeustilanteesta. Maailman konservatiivisimpiin muslimimaihin lukeutuvassa Saudi-Arabiassa rajoitetaan jyrkästi esimerkiksi naisten oikeuksia.
 Myös Saudi-Arabian rooli toimittaja  Jamal Khashoggin  viime lokakuussa tehdyssä murhassa on herättänyt maailmanlaajuisia vastalauseita.
 Viime kuukausina useat maailmantähdet ovat esiintyneet Saudi-Arabiassa maan ihmisoikeusloukkauksista huolimatta. Esiintyjien joukossa ovat olleet muun muassa  Mariah Carey ,  Enrique Iglesias , Black Eyed Peas ja  David Guetta .
 Jeddan musiikkifestivaali järjestetään torstaina.
 Lisää aiheesta:
 Britannian May vaati Saudi-Arabian kruununprinssiltä avointa tutkintaa Khashoggin murhasta – Trump väisteli aihetta
 YK-raportoija lyttäsi saudiviranomaisten tekemän tutkinnan Khashoggin murhasta

Janet Jackson ja 50 Cent esiintyvät Saudi-Arabian kohufestareilla – Nicki Minaj perui tulonsa vetoomusten jälkeen


Summary: Anakondakäärmeen poikanen oli kateissa kaksi viikkoa.

Karkuteillä ollut käärmeenpoikanen on löytynyt Särkänniemen huvipuiston Akvaarion tiloista, kertoo Särkänniemi tiedotteessa.
 Keltainen anakondan poikanen  oli kateissa kaksi viikkoa . Käärmeenpoikanen löytyi keskiviikkona, kun se pudottautui yllättäen katosta Akvaarion sisäänkäynnin ulkopuolella, kerrotaan tiedotteessa. Lähistöllä olleet asiakkaat huomasivat karkulaisen ja ilmoittivat asiasta henkilökunnalle.
 Särkänniemen kehitysjohtaja  Ville Aarresuo  kuvailee tiedotteessa tilanteen olleen jännittävä.
 – Huvipuisto oli juuri sulkeutumassa, kun tieto käärmeen löytymisestä tuli. Löytymiseen johtanut tilanne oli melko jännittävä, ja pahoittelemme asiakkaille aiheutunutta ylimääräistä häiriötä, hän sanoo.
 Aarresuon mukaan molemmat anakondakäärmeen poikaset ovat nyt rakennuksen takatiloissa lukkojen takana odottamassa, että purettu terraario saadaan uudelleen rakennettua.
 – Ja tällä kertaa siten, että minkäänlaista poistumisreittiä ei sinne jää, Aarresuo vakuuttaa.
 Hänen mukaansa vielä ei ole tiedossa, miten käärme on päässyt asiakastiloihin saakka. Aiemmin epäiltiin, että karkulainen on todennäköisesti päässyt ulos somisteiden rei'istä.
 Kaksi keltaista anakondaa muutti uuteen terraarioon huvipuistossa heinäkuun alussa. Muutaman päivän jälkeen henkilökunta huomasi, että toinen käärmeenpoikasista  oli kadonnut .
 Aarresuon mukaan tapahtunut tutkitaan ja varmistetaan, että käärmeellä on kaikki hyvin.
 Keltainen anakonda on eteläamerikkalainen, myrkytön käärmelaji.

Karkuteillä ollut käärmeenpoikanen löytyi Särkänniemen Akvaariosta – Päätti yllättäen pudottautua katosta


Summary: Vastaava julistus on annettu aiemmin neljä kertaa.

Kansainväliset organisaatiot ja sopimukset

Maailman terveysjärjestö WHO on julistanut Kongon demokraattisen tasavallan ebolaepidemian kansainväliseksi terveysuhaksi, kertoo järjestö  tiedotteessaan . Tällainen julistus tehdään vain vakavimmista epidemioista.
 YK:n alaisuudessa toimiva WHO on antanut samanlaisen julistuksen aiemmin neljä kertaa, muun muassa vuonna 2009 sikainfluenssapandemian vuoksi ja vuonna 2016 zika-viruksen vuoksi.
 WHO:n johtajan  Tedros Adhanom Ghebreyesusin  mukaan maailman on aika ottaa tilanteen vakavuus huomioon.
 Julistus ei kuitenkaan merkitse esimerkiksi kansainvälisten matkustusrajoitusten asettamista.
 Lisää aiheesta:
 Kaksi ebola-terveystyöntekijää surmattiin Kongossa – virus saavutti ensimmäisen isomman kaupungin
 Suomalaisen avustustyöntekijän vaikea tehtävä: Miten estää ebolaa leviämästä miljoonakaupunkiin Kongossa?
 Ebola-epidemia vain kiihtyy Kongossa – uhreja haudataan nyt kovien turvatoimien saattamana

WHO julisti Kongon demokraattisen tasavallan ebolaepidemian kansainväliseksi terveysuhaksi – matkustusta ei rajoiteta


Summary: Manchesterin kahden vuoden takaisen konsertti-iskun tekijän veli pidätettiin lentokentällä Lontoossa, kertoi poliisi keskiviikkona.

Libya on luovuttanut Manchesterin konsertti-iskun tekijän veljen Britannialle. Manchesterin poliisin mukaan  Hashem Abedi  pidätettiin epäiltynä murhasta, murhan yrityksestä ja salaliitosta räjähdyksen aiheuttamiseksi.
 Turvallisuusviranomaislähde kertoi aiemmin keskiviikkona, että Libya luovutti itsemurhaiskun tehneen pommimiehen  Salman Abedin  veljen Britannialle. Hänet luovutettiin brittiviranomaisten huostaan ja lennätettiin Britanniaan, jossa hänet pidätettiin.
 – Hänet on onnistuneesti luovutettu rikosten vuoksi, jotka liittyvät Manchester Arenan iskuun, poliisin tiedotteessa kerrottiin.
 Salman Abedi teki pommi-iskun vuoden 2017 toukokuussa yhdysvaltalaisen poptähden  Ariana Granden  konsertin yhteydessä. Iskussa kuoli 22 ihmistä, joista monet olivat Granden nuoria faneja, haavoittuneita oli yli sata. 22-vuotias Salman Abedi räjäytti myös itsensä.
 Libyan viranomaiset pidättivät Hashem Abedin ja veljesten isän  Ramadan Abedin  muutama päivä Manchesterin iskun jälkeen. Hashem Abedi on kertonut aiemmin kuulusteluissa, että hän auttoi veljeään hankkimaan pommi-iskuun tarvittuja varusteita, mutta ei tiennyt tämän suunnitelleen terrori-iskua.
 Britannian poliisi oli pyytänyt luovutusta jo vuonna 2017, kun Hashem Abedia epäiltiin osallisuudesta terrori-iskuun. Abedin suku on kotoisin Libyasta.
 Lue lisää:
 Manchesterin hyökkääjä oli aiemmin tehnyt vain pikkurikoksia, poliisi tekee etsintöjä Wiganissa
 Manchesterin terrori-isku vei Lisa Roussosilta tyttären ja liikuntakyvyn – kaksi vuotta myöhemmin hän käveli 10 kilometriä Saffien muistoksi

Libya luovutti Manchesterin konsertti-iskun tekijän veljen Britannialle


Valtie 4:llä on liikenne poikki etelän suuntaan, kertoo  Hämeen poliisi Twitterissä.  Syynä on Lahdessa Hartwallin tehtaan kohdalla sattunut liikenneonnettomuus.
 Hämeen poliisin mukaan täysperävaunurekka oli tietyömaalla ajanut betoniporsaiden yli ja jäänyt jumiin niiden päälle. Onnettomuuspaikalla rakennetaan Lahden ohitustietä.
 Poliisin mukaan rekka joudutaan mahdollisesti nostamaan pois onnettomuuspaikalta.
 – Poliisi ja hinauspalvelu suunnittelevat parhaillaan rekan siirtoa. Onnettomuss aiheuttanee etelän suuntaan liikennejärjestelyjä, tie on poikki jonkin aikaa, sanoo vanhempi konstaapeli  Toni Janhunen .
 Janhunen ei osannut arvioida, kuinka kauan raivaustöissä menee. Etelään päin menevää autojonoa on yritetty purkaa käännyttämällä autoja kiertoreitille.
 Kerromme lisää hetken kuluttua.

Liikenne on poikki Nelostiellä Lahden kohdalla – rekka jäi jumiin työmaan betoniporsaisiin


Summary: Venäjän presidentti Vladimir Putin allekirjoitti päätöksen torstaina.

Venäjä helpottaa tuntuvasti ulkomaalaisten matkailua Pietariin ja sen ympäristöön.
 Lokakuusta alusta lähtien Pietariin ja Leningradin alueelle voi matkustaa sähköisellä viisumilla, jonka voi hankkia internetissä ilman konsulimaksua. Leningradin alue kattaa muun muassa Viipurin ja Karjalankannaksen.
 Venäjän presidentti  Vladimir Putin  on allekirjoittanut torstaina asiaa koskevan asetuksen, kertoo  uutistoimisto Tass.
 Sähköisiä viisumeita myönnetään turisteille, liikematkalaisille sekä esimerkiksi urheilijoille, tutkijoille ja taiteilijoille. Niillä voi oleskella Venäjällä kahdeksan päivän ajan.
 Toistaiseksi ei tiedetä, koskeeko päätös myös suomalaisia. Venäjän hallituksen on määrä laatia ennen lokakuuta lista maista, joiden kansalaisille sähköisiä viisumeita myönnetään.
 Vastaava sähköinen viisumi on ollut käytössä jo noin vuoden ajan Vladivostokin alueella. Viisumeita on myönnetty 18 valtion kansalaisille.
 Päätöksestä kertoi Suomessa ensimmäisenä  Ilta-Sanomat.  Lehden mukaan sähköisiä viisumeita myönnetään jo nyt Kaliningradissa vieraileville suomalaisille.

Pietariin ja Viipuriin pääsee syksyllä ilmaiseksi sähköisellä viisumilla – Ei vielä päätöstä, koskeeko myös suomalaisia


Summary: 1 116 omaista ja selviytyjää vaativat noin 40 miljoonan euron korvauksia psykologisista haitoista.

Ranskalainen tuomioistuin on päättänyt, ettei kahden yhtiön tarvitse maksaa miljoonakorvauksia Estonia-turmasta selviytyneille sekä turmassa menehtyneiden omaisille. Kanteen tekijät vaativat 40 miljoonan euron korvauksia psykologisista haitoista.
 Kanne oli nostettu lautan rakentanutta saksalaistelakka Meyer Werftia ja Estonialle merikelpoisuusluokituksen myöntänyttä ranskalaista Bureau Veritas -luokituslaitosta vastaan.
 Kanteen nostaneet 1 116 omaista ja selviytyjää katsoivat, että lautan suunnittelussa, erityisesti keulaportin avaamisjärjestelmässä, oli tehty vaarallisia virheitä. Heidän mukaansa keulaportin avaamisjärjestelmä oli suunniteltu ja rakennuttu niin, että ajoneuvot pystyvät liikkumaan lautalta pois nopeasti.
 Omaisten edustajat nostivat kanteen vuonna 1996, mutta tapauksen ottamisessa oikeuslaitoksen käsiteltäväksi kesti yli 20 vuotta.
 Tallinnasta Tukholmaan matkalla ollut Estonia upposi syyskuussa 1994. Turmassa kuoli 852 ihmistä. Aluksesta pelastui vain 137 ihmistä.
 Estonian uppoamista tutkineen ryhmän loppuraportissa vuonna 1997 kerrottiin, että turman syynä oli lautan rikkoutunut keulaportti, joka ei kestänyt myrskyn rasituksia ja irtosi. Tämän vuoksi vesi pääsi virtaamaan autokannelle ja alus upposi.
 Lisää aiheesta:
 Ranskassa vaaditaan yhä kahta yhtiötä vastuuseen Estonian turmasta 25 vuotta uppoamisen jälkeen – tuomioistuin antaa ratkaisunsa tänään

Ranskalaistuomioistuin torjui Estonia-uhrien vahingonkorvaukset


Summary: Sámevegaanit ovat saamelaisia vegaaneja, jotka kannattavat vegaaniarvoja samalla yhdistäen saamelaista ruokakäsitystä vegaaniruokavalioonsa.

Oulun yliopiston Giellagas-instituutin opiskelija  Máren-Elle Länsman  on selvittänyt kandidaatintyössään veganismia ja on haastatellut työhönsä kolmea saamelaista vegaania.  Vegaaniruokavalio  perustuu kasvispohjaiseen ruokaan, joka ei sisällä eläinperäisiä ruokia.
 – Tutkielmassani tuli ilmi, että sámevegaani tarkoittaa sellaista vegaania, joka on saamelainen ja syö vegaaniruokavalion mukaan. Vegaaniruoan lisäksi sámevegaani syö myös poronlihaa, riistaa tai muita eläinperäisiä tuotteita, mitkä tulevat Saamenmaalta tai lähistöltä, kertoo Máren-Elle Länsman.
 Máren-Elle Länsmanin tutkielman mukaan sámeveganismi on tapa yhdistää saamelaisuus ja veganismi. Jokainen valitsee elintapansa ja tavan syödä, ja veganismia on mahdollista käsitellä omin tavoin.
 – Keskeiset tulokset olivat ne, että sekä vegaanit että sámevegaanit aloittivat ruokavalionsa suurin piirtein samalla tavalla tai samoista syistä. Syyt olivat eettisiä, ekologisia ja terveydellisiä syitä, sanoo Länsman.
 Máren-Elle Länsman on pohtinut jatkavansa tutkimusaiheella, mutta hän ei ole vielä varma jatkaako hän aiheen käsittelyä pro gradu -työssään.
 Pohjoisessa voi olla haastavaa löytää tuoreita kasviksia ja vihanneksia.  Toni Pitkänen / Yle
 Syömme kasvisruokaa, mutta kuitenkin samalla syömme luonnon kaloja ja lihaa.  Anne Olli
 Saamelaisnuoret  Sara Keränen  ja  Anne Olli  kertovat, että sámevegaani-käsite on heille tuttu entuudestaan. Länsmanin tutkielman mukaan he ovat sámevegaaneja, kun he syövät vapaana luonnossa kasvanutta lihaa ja kalaa.
 – Kyllä me olemme ystävien kanssa vähän vitsailleet, että on sámevegaani kun porohan on kuin sieni. Syömme kasvisruokaa, mutta kuitenkin samalla syömme luonnon kaloja ja lihaa, kertoo Anne Olli.
 Sara Keräsen mukaan ei ole sama asia syödä lihaa, joka on kasvanut luonnossa vapaana kuin erikseen ruoaksi kasvatettua ja tuotettua lihaa. Anne Olli myös näkee, että luonnossa kasvanut liha on eri asia kuin ruuaksi tuotettu liha.
 – Kyllähän se on eri asia kun kuitenkin tietää, että eläimellä on ollut hyvä elämä siellä metsässä ja se ei ole joutunut katsomaan vain seiniä koko elämäänsä, Olli pohtii.
 Sara Keränen on taas puolestaan joutunut selittämään, minkä takia hän on valinnut vegaanisen ruokavalion. Hänen mukaansa pohjoisessa voi olla haastavaa syödä vegaaniruokavalion mukaisesti, koska tuoreita kasviksia ja vihanneksia ei ole niin paljoa saatavilla ja veganismi ei ole yhtä yleistä kuin kaupungeissa.
 – Olen kyllä monta kertaa joutunut selittämään, että miksi olen vegaani ja minkä takia en syö tätä enkä tuota, selostaa Keränen.
 Máren-Elle Länsmanin tutkielman voit lukea  täältä .

Sámevegaani saattaa syödä myös lihaa – Máren-Elle Länsman selvitti kandidaatintyössään muutaman saamelaisen vegaanin ruokatottumuksia


Summary: Hyvä uutinen: Uusi tutkimus tuo toivoa syrjäisille saarivaltioille, joiden on pelätty hukkuvan veteen, kun ilmastonmuutos nostaa merenpintaa.

Valtamerten pienet saaret on usein luettu ilmastonmuutoksen ja siitä johtuvan merenpinnan nousun ensimmäisiksi uhreiksi. Näitä ovat esimerkiksi Tyynessä valtameressä sijaitsevat atollisaaret Tuvalu, Tokelau ja Kiribati, jotka nousevat merestä enimmillään vain muutaman metrin.
 Kansainvälinen tutkijaryhmä antaa saarten asukkaille uutta toivoa. Heidän tekemänsä tutkimuksen mukaan ainakin osalla saarista voi olla kyky sopeutua nousevaan merenpintaan. Tutkimuksen on julkaissut  Geological Society of America  -tiedejärjestö.
 Kiribatin, Tokelaun ja Tuvalun sijainti Tyynessä valtameressä. Leena Luotio / Yle
 Tutkijat selvittivät merenpinnan nousun vaikutusta esimerkkinään Tuvaluun kuuluva pieni Fatato-saari. Tutkijat rakensivat 860 metriä pitkästä ja 90 metriä leveästä saaresta pienoismallin.
 Saaren ja sitä ympäröivän merenpohjan rakenne tunnetaan tarkasti aiemmin tehtyjen tutkimusten ansiosta.
 1. Maa-aines kasautui korkeammaksi harjanteeksi
 Saari-pienoismalli alistettiin olosuhteille, joiden oletetaan vallitsevan ilmaston lämmetessä. Oletusten mukaan vedenpinta nousee ja aallokko voimistuu.
 Tutkijoiden hämmästykseksi saari ei painunutkaan pinnan alle. Aallot saivat aikaan ilmiön, joka kasasi saaren maa-ainesta – hiekkaa ja soraa – saarta ympäröiville harjanteille. Näin saaren korkeus nousi, eikä vesi päässyt peittämään sitä kokonaan.
 Tutkimuksessa saaren korkein harjanne kasvoi 68 senttimetriä tilanteessa, jossa merenpinta oli noussut metrin. Ilmiö tosin tapahtui matalammalla sijaitsevien saarten osien kustannuksella.
 Kaavakuva saaren muuttumisesta. Saaren ääriviiva muuttui katkoviivan mukaisesti, kun merenpinta nousi puoli metriä. Harmaa viiva kuvaa muutosta, kun vesi nousi metrin.  Leena Luotio / Yle
 2. Saaren muoto muuttui
 Samalla kun saaren korkeus kasvoi, sen muoto muuttui vaakatasossa, sillä aallokko muovasi maa-ainesta saarta ympäröivien riuttojen mukaisesti.
 Tutkijoiden mukaan tämä on mahdollista siksi, että saarten perustana ei ole peruskallio, vaan ne lepäävät riutalla ammoin eläneiden organismien jäänteiden päällä.
 Pienoismallilla tehdyissä kokeissa saaren korkein kohta siirtyi noin 14 metriä.
 3. Pätee useimpiin atollisaariin, joilla on luonnollinen rantaviiva
 Tutkimuksen mukaan suurimmassa osassa niistä atollisaarista, joiden rantaviivaa ei ole jäykistetty paikalleen esimerkiksi laitureilla tai aallonmurtajilla, nousevan merenpinnan voimistama aallokko korottaa myös saarten maa-ainesta. Kaikkiin saariin tämä ei kuitenkaan päde.
 – Saarten muuttuminen vaihtelee siten, että osa niistä muuttuu asumiskelvottomiksi, kun samaan aikaan toiset nousevat samaan tahtiin kuin ympäröivä merikin, sanoi yksi raportin kirjoittajista,  Murray Ford  Aucklandin yliopistosta uutistoimisto AFP:lle.
 Tutkimustulos osoittaa tutkijoiden mielestä, että saaret kestävät merenpinnan nousua paremmin kuin tähän asti on uskottu.
 – On hallitusten ja yhteisöjen asia tehdä päätöksiä, mutta mielestämme tämä tutkimus näyttää, että luonto tarjoaa perustan sopeutumiselle, jota saariyhteisöt tulevat tarvitsemaan, sanoi tutkija Ford.
 Tulva Tuvaluun kuuluvalla Funafutin atollilla. Ashley Cooper pics / Alamy Stock Photo / AOP
 Tutkija: Vaikuttaa järkeenkäyvältä
 Ilmatieteen laitoksen tutkija  Milla Johansson  sanoo Ylen haastattelussa pitävänsä tutkimuksessa havaittua ilmiötä mahdollisena.
 – Aallokon tiedetään liikuttelevan soraa siellä [merenpohjassa], eli kyllä se vaikuttaa järkeenkäyvältä.
 Johansson on erikoistunut merenpinnan nousun tutkimiseen, mutta ei ole tutkinut nyt puheenolevaa aihetta. Hän ei ole aiemmin kuullut havainnosta, että saarten muoto saattaisi muuttua vedenpinnan nousun myötä.
 – Siitä puhutaan paljon, että saaret ovat jäämässä merenpinnan alle, mutta en ole kuullut, että saaret voisivat reagoida siihen tällä tavalla.
 Johansson kuitenkin muistuttaa, että monet tekijät vaikuttavat siihen, miten saari reagoi. Olennaisia ovat saaren rakenne ja sitä ympäröivä kasvillisuus.

Tutkimus: Tyynenmeren saarilla voi olla kyky sopeutua nousevaan vedenpintaan


Summary: Walt Disney Animation Studios aloittaa pian näyttelijöiden etsimisen Frozen 2 -elokuvan saamenkieliseen versioon.

Walt Disney Animation Studios tekee pohjoissaamenkielisen version Frozen 2 -elokuvasta.
 Saamenkielinen versio on tulos Saamelaisen parlamentaarisen neuvoston, Saamelaisneuvoston ja Walt Disney Animation Studiosin yhteistyöstä, jossa  Frozen 2  -elokuvan tekijät ovat etsineet ja saaneet neuvoja saamelaiselta työryhmältä sellaisiin osiin elokuvasta, joiden inspiraationa on ollut elokuvantekijöiden matka Saamenmaalle.
 Walt Disney Animation Studios aloittaa pian casting-prosessin, jolla etsitään näyttelijöitä  Frozen 2  -elokuvan pohjoissaamenkieliseen versioon. Saamenkielisen version pitäisi suunnitelman mukaan ilmestyä samaan aikaan kuin muut pohjoismaiset versiot, eli joulukuussa 2019.
 Juttua päivitetään.

Frozen 2 tehdään myös pohjoissaameksi


Summary: Tankkerin epäillään olleen aikeissa viedä Syyrian öljyä Euroopan unionin ja Yhdysvaltain pakotteiden vastaisesti.

Britannia ilmoitti tänään jatkavansa iranilaistankkerin pysäyttämistä Gibraltarilla kuukaudella.
 Panaman lipun alla seilaava Grace 1 -supertankkeri pysäytettiin Gibraltarilla heinäkuun alussa.
 Panaman lipun alla seilaava tankkeri pysäytettiin, koska sen arveltiin olleen matkalla Syyriaan lastinaan raakaöljyä. Lastin epäiltiin olevan Euroopan unionin asettaman öljyn kauppasaarron vastaista.
 Iran kutsui Britannian suurlähettilään kuultavaksi tankkerin "laittoman pysäyttämisen" takia.
 Britannian ulkoministeri  Jeremy Hunt  sanoi aiemmin, että tankkeri voidaan päästää matkoihinsa, jos Iran takaa, ettei alus ole aikeissa loukata EU:n talouspakotteita suuntaamalla Syyriaan.
 Iranin vallankumouskaarti ilmoitti eilen ottaneensa hallintaansa Panaman lipun alla purjehtineen polttoainetankkerin ja sen 12-henkisen miehistön Hormuzinsalmessa.
 Aluksen miehistöä epäillään polttoaineen salakuljetuksesta.

Britannia jatkaa iranilaistankkerin pysäyttämistä Gibraltarilla kuukaudella


Summary: Viranomaiset törmäsivät muun muassa hengenvaarallisiin sähkökytkentöihin sekä väärin säilytettyihin kaasupulloihin.

Viranomaiset valvoivat tällä viikolla tehostetusti Itä-Suomen eli Pohjois-Savon ja Pohjois-Karjalan marjatiloja. Valvontaiskuja tehtiin keskiviikkona ja torstaina.
 Poliisin, aluehallintoviraston ja Verohallinnon yhteistyönä toteuttamissa valvontaiskuissa havaittiin paljon erilaisia epäkohtia.
 Esimerkiksi yhdellä Pohjois-Karjalassa sijaitsevalla mansikkatilalla kaikki työntekijät oli palkattu töihin pimeästi.
 – Työoloissa löytyi huomautettavaa muiltakin tiloilta. Työnantajilla ja -tekijöillä voi olla erilaisia käsityksiä esimerkiksi työsopimuksen sisällöstä, tehovalvonnan johtovastuussa toiminut rikoskomisario  Minna Immonen  Itä-Suomen poliisista sanoo.
 Myös paloturvallisuudesta löytyi huomauttavaa – joka ikiseltä tilalta.
 – Siellä on paljon esimerkiksi riskikohteita, kuten vanhoja navettoja, jotka on otettu säännölliseen asumiskäyttöön. Löysimme myös hengenvaarallisia sähkökytkentöjä sekä virheitä esimerkiksi nestekaasun säilytyksessä, Immonen luettelee.
 Myös hätäpoistumisteissä oli parannettavaa. Palomestarit määräsivät korjaamaan havaitut puutteet määräaikojen puitteissa.
 Palkkauksessa epäselvyyksiä
 Aluehallintoviraston näkökulmasta selkeimmät puutteet tulivat esille työaikakirjanpidon pitämisessä sekä ulkomaisten työntekijöiden osalta ilmoitusvelvollisuudessa TE-toimistoille.
 Verohallinto havaitsi työntekijöiden palkkaukseen liittyvissä asioissa sekä myynnin tuloutuksessa eriasteisia puutteita useimmillakin tiloilla.
 Myös tulorekisteriin tehtäviin ilmoituksiin liittyi runsaasti epätietoisuutta. Verottaja tulee kohdistamaan osalle tiloista jatkotoimenpiteitä ja verovalvontaa nyt havaittuihin puutteisiin liittyen.
 Työluvat kunnossa
 Valvontatapahtumassa poliisi tarkasti marjatiloilla ulkomaalaisten työntekijöiden maassaolon edellytykset sekä työntekoon oikeuttavat luvat. Lähes kaikilla tiloilta tavatuilla poimijoilla oli oleskelulupa- sekä työlupa-asiat kunnossa.
 Valvontakäynneillä tavattiin 359 ulkomaalaista marjanpoimijaa tai muuta työtä tiloilla tehnyttä henkilöä.
 Immosen mukaan valvontakäynnit sujuivat pääasiassa hyvässä yhteisymmärryksessä tilanomistajien kanssa, vaikka ne toteutettiin keskellä kiireisintä sesonkia.
 Erityisvalvontaviranomaiset tulevat esiin tulleiden puutteiden osalta tekemään poliisille mahdollisesti muutamia tutkintapyyntöjä, Immonen arvioi.
 –Valvontojen tarpeellisuus tuli esille jo ensimmäisenä valvontapäivänä. Tulemme jatkamaan tilojen valvontaa, hän toteaa.

Poliisi ja muut viranomaiset tekivät valvontaiskuja Itä-Suomen marjatiloille – yhdellä tilalla kaikki työntekijät oli palkattu pimeästi


Summary: Keskiviikkona saattaa sataa Keski- ja Pohjois-Suomessa.

Viikonlopun lämpö ei karkaa alkuviikosta mihinkään, vaan päinvastoin leviää koko maahan. Maanantaiksi ja tiistaiksi ennustetaan Kittilään 25:tä astetta ja Inariinkin 24:ää.
 – Hellelukemia mitataan alkuviikosta Lappia myöten, Ylen meteorologi  Matti Huutonen  ennustaa.
 Idässäkin päästään 25 asteeseen, ja Lounais-Suomeen on luvassa 27 astetta.
 Maanantaina lounaasta lähestyy sadealue, mutta se kuivahtanee ennen saapumistaan Manner-Suomeen. Saaristossa ja Saaristomerellä saattaa tosin sataa hieman.
 Tiistain jälkeisestä ajasta Huutosen ei uskalla sanoa mitään täysin varmaa.
 – Yksityiskohdissa on vaihtelua ja epävarmuutta. Keskiviikkona näyttää kuitenkin siltä, että Keski- ja Pohjois-Suomen yli pyyhkäisee saderintama.
 Tuon rintaman jälkeen on todennäköisesti taas lämmintä, mutta vedenpitäviä ennusteita Huutonen ei rohkene antaa niin kauas.

Helle hyökkää alkuviikosta koko maahan Lappia myöten – Lounais-Suomessa jopa +27 astetta


Summary: Kouvolassa alkaneilla kirjamessuilla halutaan antaa aikaa kirjailijoiden ja lukijoiden kohtaamiselle.

Elokuva, kirjallisuus ja audiovisuaalinen media

Kulttuuri- ja taidetapahtumat ja -näyttelyt

Kaakkois-Suomen ensimmäiset kirjamessut ovat käynnistyneet Kouvolan Myllykoskella. Ensimmäisenä päivänä eli torstaialkuiltaan mennessä tapahtumassa oli käynyt arviolta 600 ihmistä.
 Tapahtuman taustalla on ohjelmajohtaja  Tarja Tornaeuksen  mukaan ajatus siitä, että perinteisten kirjamessujen konsepti pitää räjäyttää.
 Tornaeuksen mielestä isot kirjamessut ovat kaoottisia, eivätkä enää ihmisläheisiä. Ne ovat muuttuneet hänen mukaansa kirjojen alennusmyynneiksi, joissa huomio kiinnittyy vain bestsellereihin ja julkkiksiin.
 – Olemme pyrkineet eroon kiireisestä rytmistä. Esityksensä jälkeen kirjailijat saavat jäädä juttelemaan lukijoidensa kanssa ja signeeraamaan kirjaa niin pitkäksi aikaa kuin haluavat. Lavaesiintymisissä ei ole liukuhihnameininkiä, Tornaues sanoo.
 Kulttuuritalo Wanhan Rautakaupan seinät ovat täynnä kirjoja, joita ihmiset ovat lahjoittaneet. Minna Heikura / Yle
 Kirjailija  Olli Sarpo  on yksi messujen noin sadasta esiintyjästä. Hän toimii messuilla sekä haastattelijana että haastateltavana. Lisäksi hän on muun muassa mukana työpajassa, jossa kirjoitetaan yleisön kanssa.
 Sarpon mukaan kirjamessut ovat kirjailijoille merkittäviä, sillä ne tarjoavat mahdollisuuden päästä esille. Avajaispäivänä hän oli opiskelijoiden haastateltavana. Haastattelun jälkeen Sarpon piiritti lauma ihmisiä, joilla oli paljon kysymyksiä kirjailijalle.
 – Tuntui aivan äärettömän mukavalta. Kirjasta kysytään aika paljon. Usein kyselijät ovat kirjoittajia, ja he kysyvät, miten minä kirjoitan ja miksi tällaisia aiheita.
 Kirjailijoiden ja lukijoiden kohtaamisia Sarpo kuvailee elintärkeiksi.
 – Kirjailijalle on ensiarvoisen tärkeää kuulla lukijan ääni, koska ilman lukijoita ei juuri kannata kirjoja kirjoittaa.
 Messuja järjestetään jatkossa joka toinen vuosi
 Kaakkois-Suomen ensimmäisten kirjamessujen ohjelmistossa on työpajojen lisäksi muun muassa kirjailijahaastatteluja, keskustelutilaisuuksia, kirjamarkkinat ja kirjailijaristeilyjä. Kirjallisuus myös yhdistyy muuhun taiteeseen kuten musiikkiin ja kuvataiteeseen.
 Kirjamessujen pääpaikka on Myllykosken Kulttuuritalo Wanha Rautakauppa. Tapahtuma eroaa muista messuista myös siinä, ettei sitä järjestetä yksistään hallissa, vaan tapahtumaa on myös ulkona. Ohjelmajohtaja Tarja Tornaeus sanoo, että Myllykosken tapahtuma onkin ikään kuin kirjamessujen ja kesätapahtuman välimuoto. Ihmiset tulevat tapahtumaan lomafiiliksellä.
 – Kun istuu alas pöydän äärelle syömään muurinpohjalettuja, saattaa kirjailija istua samaan pöytään, hän kuvailee.
 Kirjamessuilla on muun muassa kirjailijahaastatteluja, työpajoja ja konsertteja. Avajaispäivänä Kirjoittajayhdistys Paltta ry:n Uusien kirjojen illassa esiteltiin tuoreita teoksia. Minna Heikura / Yle
 Tornaeus kertoo, että tapahtumalla halutaan kehittää seutua kulttuurin avulla. Kaakkois-Suomen kirjamessut on tavoitteena järjestää jatkossa joka toinen vuosi. Välivuosina on määrä järjestää pienempiä tapahtumia.
 Kaakon kirjamessut -yhdistys on saanut tapahtuman järjestämistä varten Kulttuurirahastolta 40 000 euroa. Lisäksi Kouvolan kaupunki on myöntänyt tapahtumalle 15 000 euroa markkinointitukea.
 Kaakkois-Suomen kirjamessut jatkuvat Kouvolassa sunnuntaihin 21.7.2019 saakka.

"Perinteisten kirjamessujen konsepti pitää räjäyttää" – Suomen uusimmat kirjamessut haluaa eroon kiireestä ja antaa tilaa tuntemattomillekin kirjailijoille


Summary: Viime syksynä alkanut vuoto havaittiin tällä viikolla.

Joutsenon Korvenkylässä on vuotanut jätevettä valtatie 6:n viereiseen tekolampeen. Lampi sijaitsee pellolla lähellä Lappeenrannan ja Imatran rajaa.
 Puhdistamatonta jätevettä on viime syksystä lähtien valunut yhteensä 13 000 kuutiometriä.
 – Puhdistamatonta jätevettä on valunut lampeen noin 50 kuution vuorokausitahdilla kahdeksan kuukauden ajan, vahvistaa Lappeenrannan Energiaverkkojen veden verkostopäällikkö  Sami Väisänen .
 Ylivuotoa alettiin epäillä lähellä sijaitsevan pumppaamon vuosihuollon yhteydessä. Asia tutkittiin maanantaina ja ylivuodon määrä vahvistettiin tänään perjantaina.
 Ylivuodon on aiheuttanut viemäriverkoston tukkeuma, joka on korjattu.
 – Tapahtuneen toistumisen ehkäisemiseksi ylivuotoputkeen asennetaan hälytin pikimmiten, sanoo Väisänen.
 Vuodon haittoja aletaan selvittää
 Korvenkylän vedenottamo sijaitsee noin puolen kilometrin päässä lammesta pohjavesialueella.
 Vedenottamon ja lammen välissä on vettä läpäisemätön savikerros, joten vedenotolle ei arvioida aiheutuvan vaaraa.
 Väisänen kertoo, että lammesta otetaan sedimenttinäytteitä kuun vaihteessa.
 – Harkitsemattomalla näytteenotolla saatetaan aiheuttaa haittaa lammen purkuvesistölle, mikäli vuosien saatossa kapseloitunut pohjasedimentti häiriintyy ja veden virtaus vie sen mukanaan, sanoo Väisänen.
 Tehtävien tutkimusten perusteella suunnitellaan tarvittavat kunnostustoimenpiteet. Lampeen päätyneen kiintoaineksen poistaminen on myös harkittava tarkoin samoista syistä.
 Lappeenrannan Energiaverkkojen tiedotteen mukaan vuodosta ei ole aiheutunut vaaraa seudun vedenotolle. Vedenottamon vedenlaatua seurataan normaalisti.
 Tekolampi ei kuulu kunnallistekniikkaan
 Tekolampi on aikoinaan kaivettu Korvenkylän kunnallistekniikan rakentamisen yhteydessä 1960-luvun puolivälissä ja lampeen on ohjattu Korvenkylän asuinalueen jätevedet.
 Kunnallisteknisestä käytöstä tekolampi on poistettu vuosia sitten.

13 000 kuutiota jätevettä valunut tekolampeen Lappeenrannan Korvenkylässä – vuoto jatkui kahdeksan kuukautta


Summary: Kehitystyön kohteena lienee Britanniassa rakennettava Tempest-hävittäjä.

Ruotsi ja Britannia ovat virallisesti ilmoittaneet aloittavansa yhteistyön uuden sukupolven hävittäjäkoneen kehittämiseksi.
 – Yhteistyö voi merkitä nykyisten koneiden kehittämistä tai uutta konetyyppiä. Se merkitsee myös, että autamme toisiamme eri tavoin teknologisesti, sanoi Ruotsin puolustusministeri  Peter Hultqvist   Ruotsin televisiolle .
 Sotilasalan julkaisut, esimerkiksi  DefenceNews , kertoivat jo parisen viikkoa sitten, että yhteistyön pohjana on Britanniassa kehitteillä oleva Tempest-hävittäjä, joka on määrä saada lentokuntoon vuoteen 2035 mennessä.
 Yhteistyön yksityiskohdista on määrä päättää ensi vuoden lopulla. Yhteistyösopimus on tehty kymmeneksi vuodeksi.
 Tempestin rakentaja on BAE Systems, jonka mukaan uuden sukupolven hävittäjä aiotaan suunnitella siten, että sillä voi olla sekä sotilaallisia että siviilitehtäviä. Kone voisi toimia myös miehittämättömänä, kertoo  Airforce-Technology-sivusto .
 Tempestin on määrä korvata Britannian kuninkaallisten ilmavoimien nykyisin käyttämä Eurofighter Typhoon 2040-luvulla.
 Ruotsi puolestaan pohtii JAS Gripen-projektinsa jatkoa. Maan puolustusministeriön mukaan Gripenit lentävät ainakin 2040-luvulle saakka.
 Puolustusministeri Hultqvistin mukaan Britannian mahdollinen EU-ero ei vaikuta sotilasyhteistyöhön.

Ruotsi ja Britannia alkavat kehittää uutta taisteluhävittäjää


Summary: Rantalinnan omistaja haluaa vielä katsoa, jatkuuko hotellin piristyminen. Rantalinna on myynnissä yli kuuden miljoonan euron hintaan.

Tästä on kyse Ruokolahdella sijaitseva Rantalinna-niminen jugendlinna ehti olla myynnissä vuoden verran. Nyt asiakasmäärä on kasvanut niin, että omistaja on keskeyttänyt Rantalinnan aktiivisen myynnin. Aiemmin Rantalinnan yhteyteen suunniteltu kylpylähanke on yhä voimissaan. Remontoidun päärakennuksen lisäksi Rantalinnan tontilla on muun muassa entinen tohtorinhuvila, rantasaunoja sekä historiallinen uimahuone.
 Kulttuurihistoriallisesti arvokkaan, Ruokolahdella sijaitsevan jugendlinnan Rantalinnan  aktiivinen myynti  on lopetettu. Saimaan rannalla sijaitseva, vuonna 1912 valmistunut Rantalinna ehti olla  myynnissä  vuoden verran.
 Hotelliliiketoiminta jugendlinnassa oli osoittautunut vaikeaksi ja linnan pietarilainen omistaja, liikemies  Ramis Deberdejev  kertoi, että hän haluaa Rantalinnan sijaan keskittyä muihin bisneksiinsä.
 Yksi Rantalinnan aktiivisista vuokraajaryhmistä ovat venäläisperheet. Tommi Parkkinen / Yle
 Rantalinnan ensimmäinen asukas oli myös venäläinen, prinssi Aleksander Oldenburg.
 Jugendlinna alkoi kuitenkin kiinnostaa asiakkaita, sen jälkeen kun linna tuli taas julkisuuteen myynti-ilmoituksen yhteydessä vuosi sitten.
 Rantalinnan hotellivastaava  Aljona Kähar  kertoo käyttöasteen parantuneen, sillä yritykset ovat aktivoituneet järjestämään Rantalinnassa tapahtumia. Kalenteria täyttävät myös yksityisten ihmisten hääjuhlavaraukset.
 – Hääjuhlia järjestävät erityisesti suomalaiset, ja erityisesti eteläkarjalaiset parit. Hääjuhlia on myyty jo pitkälle eteenpäin, Kähar kertoo.
 Myös venäläisperheet ovat innostuneet varaamaan huoneita aiempaa aktiivisemmin.
 – Huoneen hinta on 1 500 euroa yöltä, eli toki se on hieman kallis. Mukaan kuuluu kuitenkin koko hotellin käyttö. Henkilökuntamme on myös paikalla. Saamme tällaisia huonevarauksia juuri erikoistilauksia eli esimerkiksi juhlia varten, Kähar sanoo.
 Rantalinna kuuluu niiden arvokiinteistöjen joukkoon, joita varakkaat venäläiset alkoivat ostaa Suomesta kymmenen vuotta sitten. Odotukset olivat korkealla, mutta ruplan romahduksen jälkeen Rantalinna on monien muiden kiinteistöjen ohella kärsinyt vajaakäytöstä.
 Rantalinna on remontoitu alkuperäistä tyyliä kunnioittaen. Tommi Parkkinen / Yle
 Kylpylän menestymistä selvitetään
 Museoviraston ohjeiden mukaisesti remontoidussa Rantalinnan päärakennuksessa on 13 hotellihuonetta, oleskelutilat ja alakerran ravintola.
 Päärakennuksen lisäksi Rantalinnan tontilla sijaitsevat muun muassa entinen tohtorinhuvila, yksityinen kappeli, kaksi rantasaunaa, kesäpaviljonki ja uimalaiturit sekä historiallinen uimahuone.
 Rantalinnaan on aiemmin suunniteltu  kylpylä ä ja vanhaa suunnitelmaa ei ole täysin kuopattu. Rantalinnalla on runsaan yhdeksän hehtaarin tontille lupa kylpylälle, joka rakennettaisiin osittain maan alle.
 – Päätös kylpylästä tehdään seuraavien parin vuoden kuluessa, kun Rantalinnan suosion jatko selviää, Kähar kertoo.
 Rantalinnan omistaja liikemies Ramis Deberdejev osti Rantalinnan vuonna 2008. Deberdejev sanoi jo aiemmin, että jos ostajaa ei löydy, hän olisi valmis toteuttamaan kylpylän itse.
 Hääsviitin käyttöaste on noussut, kun hääparit ovat löytäneet Rantalinnan. Yle
 Rantalinnasta on pyydetty kuusi ja puoli miljoonaa euroa. Kulut eivät rajoitu rakennuksen hintaan, sillä esimerkiksi nykyiset öljy- ja sähköjärjestelmät syövät rahaa.
 Rakennus ja tilukset ovat edelleen hiljaisessa myynnissä. Ostajaa tavoitellaan erityisesti Venäjältä, mutta myynnillä ei siis ole tässä vaiheessa kiire.
 – Voi olla, että Rantalinna jääkin tämän hetkiselle omistajalleen. Haluamme vielä katsoa mahdollisuuksiamme, Rantalinnan hotellivastaava Aljona Kähar sanoo.

Miljoonien arvoinen jugendlinna vedettiin pois aktiivisesta myynnistä – asiakkaat löysivät venäläisen prinssin entisen asunnon myynti-ilmoituksen myötä


Summary: Hallituspuolueiden Viiden tähden liikkeen ja La Legan välit ovat jälleen kiristyneet.

Italian populistihallitus on jälleen tukkanuottasilla.
 Hallituspuolueiden Viiden tähden liikkeen ja La Lega -puolueen väliset jännitteet ovat kärjistyneet sen jälkeen, kun Viiden tähden liike tuki tiistaina EU-komission puheenjohtajaksi valittua  Ursula von der Leyenia  parlamentin nimitysäänestyksessä. La Lega vastusti von der Leyenin nimitystä.
 Oikeistopopulistisen La Legan johtaja, Italian sisäministeri  Matteo Salvini  sanoi torstaina Helsingissä EU-sisäministerien kokouksessa vieraillessaan, ettei ymmärrä Viiden tähden liikkeen tekoa.
 – He lähtivät  Merkelin ,  Macronin ,  Renzin  ja  Berlusconin  kelkkaan. En usko, että muutosta haluavat italialaiset ovat tyytyväisiä tähän valintaan, Salvini sanoi.
 Viiden tähden liike johtaja  Luigi Di Maio  puolestaan sanoi torstaina pelkäävänsä, että La Legan päätös olla tukematta von der Leyenin nimitystä on haitaksi Italian asemalle Euroopassa.
 Perjantaiaamuna hän kuitenkin ehdotti sovittelumielessä Salvinille tapaamista ja kiisti hallituksen kohtalon olevan vaakalaudalla.
 Hallitus riitaisa jo kuukausia
 Komission puheenjohtajan valinta on vain yksi monista asioista, jotka ovat viime kuukausina kasvattaneet jännitettä Italian hallituksessa.
 Puolueiden välejä hiertävät kysymykset muun muassa veronkevennyksistä, jotka on yksi La Legan tärkeimmistä vaalilupauksista. Lisää jännitettä aiheutti viime viikolla julkisuuteen tullut nauhoitus, joka paljastaa La Legan edustajien käyneen viime syksynä neuvotteluja venäläisen öljyrahan kierrättämiseksi laittomasti vaalirahaksi Legalle.
 La Lega voitti toukokuun eurovaalit Italiassa. Sen jälkeen asiantuntijat ja tiedotusvälineet ovat ennustaneet Salvinin pyrkivän pian kaatamaan hallituksen ja viemään Italiaa kohti uusia vaaleja.
 La Legan asema vaaleissa olisi vahva, sillä kannatuskyselyjen mukaan puolueen kannatus lähentelee 37 prosenttia. Viiden tähden liikkeen kannatus taas näyttää laskeneen noin 17 prosenttiin.
 La Legan ja Viiden tähden liikkeen muodostama hallitus nimitettiin kesäkuussa vuonna 2018. Italian hallitukset ovat tunnetusti lyhytikäisiä.  Euronewsin mukaan  maan hallitukset ovat pysyneet pystyssä vuoden 1946 jälkeen keskimäärin reilun vuoden.
 Lue lisää:
 Oikeus tutkii: Yrittikö Italian äärioikeistolainen hallituspuolue junailla Venäjältä korruptiorahaa?
 Italian pääministerin pää jälleen vadilla – Contelta tulossa uhkavaatimus julkisesta taloudesta ja omasta jatkosta

Italian hallitusta horjuttaa taas uusi kriisi – riidan ytimessä EU-komission uusi puheenjohtaja


Summary: Al-Taee osallistuu paneeliin Karjaan Faces-festivaaleilla viikon päästä.

Kansanedustaja  Hussein al-Taeen  (sd.) sairausloma päättyy sunnuntaina. Reilun viikon päästä  hän osallistuu paneelikeskusteluun  Karjaan Faces-musiikkifestivaaleilla.
 Al-Taee osallistuu poliittiseen paneelikeskusteluun sunnuntaina 28. päivä. Samalla lavalla ovat myös ulkoministeri  Pekka Haavisto  (vihr.) ja Ulkopoliittisen instituutin johtaja  Mika Aaltola .
 Al-Taeen Facebook-kirjoittelusta nousi kohu huhtikuussa, kun ilmeni, että hän oli aiemmin julkaissut muun muassa homoja, juutalaisia, somaleita ja sunnimuslimeja loukkaavia kirjoituksia.
 Al-Taee pyysi kirjoituksiaan anteeksi ja sanoi, ettei enää ajattele samalla tavalla.
 SDP:n eduskuntaryhmän puheenjohtaja  Antti Lidtman  kertoi toukokuun alussa sairausloman liittyvän kirjoituksista aiheutuneeseen kohuun.
 Al-Taee oli myös sairaalassa sairauslomansa aikana.
 Lue lisää
 Kansanedustaja Hussein al-Taee joutunut sairaalaan – SDP:n Lindtman: Ryhmä käsittelee kirjoituksia sairausloman jälkeen
 Kansanedustaja Hussein al-Taee A-studiossa: "En allekirjoita näitä sanoja, mutta olen ne ehdottomasti kirjoittanut"
 Kansanedustaja Hussein al-Taee myöntää kuvakaappaukset Facebook-kirjoituksista aidoiksi – "En ollut kertonut koko totuutta"

Kansanedustaja Hussein al-Taee palaa töihin – osallistuu paneelikeskusteluun


Summary: Bosnian serbijoukot surmasivat yli 8 000 siviiliä vuonna 1995 hollantilaisrauhanturvaajien ollessa läsnä alueella.

Hollannissa maan korkein oikeus on pitänyt voimassa Hollannin valtion aiemmin alemmassa oikeusasteessa saaman tuomion osasyyllisyydestä vuoden 1995 Srebrenican joukkomurhaan.
 Tuomion mukaan Hollanti on osasyyllinen 350 bosnialaisen muslimimiehen kuolemaan.
 Huhtikuussa 1993 YK julisti piiritetyn Srebrenican YK:n suojeluksessa olevaksi turva-alueeksi. Hollantilaisista rauhanturvaajista koostunut 400-henkinen YK-joukko luovutti suojissaan olleet bosnialaiset miehet ja pojat serbijoukoille.
 Korkeimman oikeuden mukaan luovuttaminen oli laiton.
 Bosnian serbijoukot surmasivat 11. heinäkuuta 1995 Srebrenicassa noin 8 000 muslimimiestä ja -poikaa. Srebrenican kansanmurhaa pidetään Euroopan pahimpana väkivallantekona toisen maailmansodan jälkeen.
 Siviilikanteen Hollantia vastaan nostivat verilöylyn eloonjääneet ja uhrien omaiset.
 Lue myös:
 Hollannilta anteeksipyyntö Srebrenican joukkomurhan uhreille – ensimmäistä kertaa
 Hollanti tuomittiin Srebrenican joukkomurhista

Hollannin korkein oikeus: Hollanti osasyyllinen Srebrenican joukkomurhaan


Summary: Parveiluun vaikuttavat sääolosuhteet sekä mehiläishoidon suosion kasvu. Parvien kiinniottajilla on pitänyt kesällä kiirettä.

Hannu Luukisen  puhelin on soinut tänä kesänä vilkkaasti. Ja kun puhelin soi, on soittajalla ollut usein suuri huoli.
 Limingassa asuva Luukinen on mehiläistarhaaja ja Suomen Mehiläishoitajain Liiton hallituksen puheenjohtaja, mutta myös yksi monista tarhaajista, jotka  ottavat kiinni karanneita mehiläisparvia .
 Parvia on ollut tänä kesänä koko maassa liikkeellä poikkeuksellisen paljon, kertoo Suomen Mehiläishoitajain Liiton mehiläishoidon neuvoja  Maritta Martikkala,  mutta muistuttaa samalla, että vuosittainen vaihtelu on suurta.
 Syitä runsaalle parveilulle on monia.
 Alkukesän suotuisa sää antoi vauhtia mehiläispesien nopealle kehitykselle ja parveiluinnolle. Lämmin kevät ja pajun hyvä kukinta saivat pesät vahvistumaan nopeasti, mutta sen jälkeen tullut kylmempi jakso pysäytti medenkeruun. Kun sää taas muuttui lämpimämmäksi, alkoi myös parveilu.
 Hannu Luukisen autossa on paljon tavaraa. Suojapuku, tikkaat, parven kiinniottoastia ja pesätarpeet ovat eniten käytetyt varusteet. Hanna Juopperi / Yle
 Sään lisäksi myös harrastuksen suosion kasvu on voinut vaikuttaa parvien määrään. Luukisen mukaan Suomessa on enemmän pesiä kuin koskaan, ja myytävästä pesäkalustosta on ollut hetkittäin pulaa. Uudet tarhurit eivät aina myöskään hallitse kaikkia konsteja parveilun ehkäisemiseksi.
 – Parveilu on pari vuotta ollut vähäisempää, mutta kyllä tämä kesä on ollut kokeneellekin tarhurille työläs, Luukinen pohtii.
 Mehiläishoidon neuvojan Maritta Martikkala korostaa mehiläishoitajan kokemuksen merkitystä. Pesää on osattava lukea, ja esimerkiksi lisätilan oikea-aikainen antaminen on tärkeää, sillä ahtaus on yksi tekijä, joka saa mehiläiset suunnittelemaan parveilua.
 Pyydystys kannattaa jättää ammattilaiselle
 Kun parvi ilmestyy pihamaalle, se on vaikuttava näky. 10 000–15 000 tuhannen mehiläisen parvi voi säikäyttää pahemman kerran.
 Parveilu on mehiläisten luontainen tapa lisääntyä. Mehiläisyhteiskunta jakautuu kahtia, kun pesä tekee itselleen uuden emon ja vanha emo lähtee etsimään uutta pesää parven mukana.
 Mehiläistarhauksessa ei kuitenkaan haluta mehiläisten parveilevan vapaasti, vaan tarhaaja pyrkii jakamaan pesät hallitusti etukäteen.
 Jos parvi ilmestyy pihaan, on viisainta soittaa mehiläistarhaajalle, joka voi tulla hakemaan parven talteen. Lista parvia kiinniottavista tarhaajista löytyy Suomen Mehiläishoitajain liiton sivuilta.
 Suojapuvulla varustettu tarhaaja voi parhaimmillaan napata parven talteen muutamassa minuutissa, Hannu Luukinen sanoo.
 – Maallikon ei kannata yrittää myrkyttää, savustella eikä hätyytellä parvea. Tilanteesta selviää helpoimmin, kun pyytää ammattilaisen paikalle.
 Mehiläistarhaajat eivät saa palkkiota parvien hakemisesta, mutta pelastetusta ja laatikkoon saadusta parvesta voi saada lisäpesän omaan tarhaan.
 Siikajoen Paavolan kylästä tulleen hälytyksen perusteella parvi oli viihtynyt savupiipussa. Sen ympärillä pörräsi tiedustelumehiläisiä, mutta varsinaista parvea ei enää näkynyt. Mehiläistarhaaja Hannu Luukinen viritti paikalle houkutuspesän. Hanna Juopperi / Yle
 Mehiläisparven kiinniottamisesta puhutaan myös laissa, ja laki mehiläisistä on lähes kolmesataa vuotta vanha. Hannu Luukisen mukaan se on peräisin Ruotsin vallan ajalta, vuodelta 1734. Parven kiinniottajalla on lain mukaan yllättävänkin suuria oikeuksia.
 Esimerkiksi puun, johon parvi on asettunut, saa kaataa, jos se ei ole rauhoitettu tai hedelmäpuu. Tietoja siitä, onko lakia enää viime vuosien aikana sovellettu, ei esimerkiksi Maritta Martikkalan korviin ole kuulunut.
 Oletko törmännyt isoihin mehiläisparviin kesällä? Osallistu keskusteluun kello 22.00 saakka.

Tiedätkö mitä tehdä, jos mehiläsparvi pölähtää pihaasi? Parvia liikkuu poikkeuksellisen paljon tänä kesänä


Summary: Trump kertoi Yhdysvaltojen pudottaneen torstaina iranilaisen lennokin Persianlahdella.

Iranilla ei ole tietoa, että se olisi menettänyt miehittämättömän ilma-aluksen eli lennokin, sanovat sekä Iranin ulkoministeri  Mohammad Javad Zarif  että iranilainen uutistoimisto Tasnim.
 Yhdysvaltain presidentti  Donald Trumpin  mukaan Yhdysvallat pudotti iranilaisen lennokin torstaina Hormuzinsalmessa Persianlahdella. Trump sanoi sen lentäneen 900 metrin päässä yhdysvaltalaisesta maihinnousualuksesta.
 – Trumpin perusteettomista ja harhaisista väitteistä huolimatta kaikki Iranin lennokit ovat palanneet turvallisesti tukikohtiinsa, Iranin asevoimien edustaja  Abolfazl Shekarchi  kertoo Tasnimin mukaan.
 Iranin varaulkoministeri  Abbas Araghchi  arveli, että Yhdysvallat on voinut vahingossa ampua alas oman lennokkinsa.
 – Me emme ole menettäneet yhtään lennokkia Hormuzinsalmessa tai muualla, Araghchi tviittasi.
 Trump sanoo lennokin tuhoutuneen
 Presidentti Trump kertoi Valkoisessa talossa järjestetyssä tiedotustilaisuudessa lennokin tulleen hyvin lähelle USS Boxer -alusta. Presidentin mukaan lennokki tuhoutui välittömästi. Hän sanoi sen uhanneen laivan ja sen miehistön turvallisuutta.
 – Tämä on tuorein useista Iranin hyökkäävistä toimista, jotka kohdistuvat kansainvälisillä vesillä liikkuviin aluksiin, Trump sanoi.
 Shekarchi sanoi kuitenkin Tasnimille, ettei mistään konfliktista USS Boxerin kanssa ole raportoitu.
 Trump sanoo Yhdysvalloilla olevan oikeus suojella henkilöstöään, kalustoaan ja etujaan. Hän odottaa kansainvälisen yhteisön tuomitsevan Iranin toimet, jotka presidentin mukaan häiritsevät vapaata merenkulkua ja kauppaa.
 Iran otti kiinni tankkerin
 Jännitteet Iranin ja erityisesti Yhdysvaltojen välillä ovat kiristyneet huomattavasti viime kuukausina.
 Torstaina Iranin vallankumouskaarti ilmoitti ottaneensa haltuunsa "ulkomaalaisen tankkerin". Iranin televisio kertoi, että Iran epäilee tankkeria öljyn salakuljetuksesta Persianlahdella. Tankkerilla oli Iranin television mukaan 12 hengen miehistö, ja alus otettiin haltuun viime sunnuntaina.
 Kyseessä on alustavien tietojen mukaan sama tankkeri, joka katosi viime sunnuntaina Hormuzinsalmessa. MT Riah -nimisen aluksen kotisatama sijaitsee Arabiemiraateissa ja se purjehtii Panaman lipun alla.
 Viime viikolla puolestaan Britannia ilmoitti, että kolme iranilaisalusta yritti estää brittiläisen öljytankkerin kulun Persianlahdella.
 Viime lauantaina Britannian ulkoministeri  Jeremy Hunt  sanoi, että heinäkuun alussa Gibraltariin pysäytetty iranilainen supertankkeri Grace One voidaan päästää matkoihinsa, jos Iran takaa, ettei alus ole aikeissa loukata EU:n talouspakotteita suuntaamalla Syyriaan. Iran on tuominnut pysäyttämisen ja pitää sitä laittomana.
 Kesäkuussa kaksi tankkeria joutui hyökkäysten kohteeksi Omaninlahdella. Samassa kuussa Iran tiputti yhdysvaltalaisen tiedustelulennokin, mikä sai Trumpin määräämään ilmaiskuja Irania vastaan. Presidentti kuitenkin perui käskyt viime hetkellä sanoen, että seuraukset olisivat olleet suhteettoman vakavat.
 Toukokuussa Yhdysvaltain puolustusministeriö ilmoitti asemoivansa maihinnousualuksen ja ohjuspatteriston Iranin läheisille vesialueille vastineena "uskottavan uhan osoituksille".
 Ovi neuvotteluihin silti auki
 Viimeaikaiset tapahtumat ovat herättäneet huolta alueellisesta konfliktista Persianlahden alueella. Lähes kolmasosa maailman öljystä kulkee Persianlahden kautta.
 Tilannetta ei helpota huteralla pohjalla seisova Iranin ydinsopimus, josta Yhdysvallat ilmoitti viime vuonna irtautuvansa. Lisäksi Yhdysvallat on määrännyt Iranille uusia pakotteita.
 Aiemmin tässä kuussa Iran ilmoitti ryhtyvänsä rikastamaan uraania yli vuoden 2015 ydinsopimuksessa sovitun puhtaustason. Tavoitteena oli painostaa muita sopimusmaita, eli Ranskaa, Saksaa, Britanniaa, Kiinaa ja Venäjää, jotta ne huolehtisivat Iranille sopimuksessa tehtyjen lupausten toteutumisesta.
 Zarifin mukaan laittomat sanktiot ovat suurin uhka kestävän kehityksen tavoitteiden saavuttamiselle Iranissa ja sen naapurimaissa.
 Kumpikin osapuoli on pitänyt neuvotteluiden mahdollisuutta avoimena.  Guardian kertoi torstaina , että Zarif on tarjonnut Yhdysvalloille uudenlaista sopimusta, jos sanktiot poistetaan. Trump on korostanut haluavansa "vain reilun sopimuksen", koska aiempi oli hänen mielestään huono..
 – He (Iran) eivät vetäydy, koska he rakastavat meitä. He vetäytyvät, koska heillä ei ole rahaa, Trump sanoi toimittajille.
 Lue myös:
 Trump: Yhdysvallat tuhosi iranilaisen droonin Hormuzinsalmella

Iran kiistää Trumpin väitteet iranilaislennokin pudottamisesta – "Yhdysvallat ampui alas oman lennokkinsa"


Summary: Uusi Kääpiöstä kolosseihin – Kummajaisten historia Suomessa -kirja kertoo kotimaisten ja ulkomaisten friikkien vähän tunnettuja vaiheita.

Julia Pastrana  syntyi vuonna 1834 Meksikon Sierra Madressa. Hänen koko kehonsa kasvoja myöten oli tiheän ja paksun karvan peitossa. Enemmän tai vähemmän tieteellisten tutkimusten perusteella Pastrana määriteltiin ihmisen ja apinan sekasikiöksi, ja häntä ryhdyttiin kutsumaan täysin uuden lajin edustajaksi ja paviaaniladyksi.
 1850-luvulla Pastrana oli jo maailmankuulu sensaatio, jonka kaikki halusivat nähdä elävänä. Hän teki managerinsa kanssa pitkiä kiertueita ympäri Eurooppaa. Pastrana oli kuin näyttelyesine, jota ihmeteltiin ja toljotettiin, jolle naurettiin, joka herätti inhonväreitä ja jota toisinaan jopa kosketeltiin.
 Pastranan kuoltua vain 27-vuotiaana hänen ruumiinsa preparoitiin, jonka jälkeen kuollut kummajainen lähti uusintakierrokselle ihmisten ihmeteltäväksi.
 Julia Pastrana on yksi esimerkki friikkiyteen ihastuneesta kulttuurisesta ilmiöstä, joka kukoisti ympäri maailmaa etenkin 1800-luvun loppupuolella. Tuolloin erilaiset kummajaisnäyttelyt ja friikkisirkukset, joissa esiintyi niin eksoottisten alkuperäiskansojen edustajia, siamilaisia kaksosia, ylipainoisia kolosseja kuin jättiläisiä ja kääpiöitäkin, olivat pikemminkin normi kuin kuriositeetti – myös Suomessa.
 – Tällaisessa ilmiössä on mukana jonkinlainen samanaikainen vierauden pelko ja lumo, joka vetää puoleensa, ja joka 1900-luvun taitteessa sai vielä karkeitakin muotoja. Ilmiössä on mukana myös jotakin syvästi inhimillistä, mikä meidän on syytä hyväksyä. Vaikka olen suhtautunut tähän aiheeseen tutkijamaisesti voin tunnustaa, että omana lähtökohtananakin on alun perin ollut töllistely, kirjailija  Ville-Juhani Sutinen  toteaa.
 Meksikolainen Julia Pastrana oli ensimmäisiä kansainvälisesti tunnettuja friikkitähtiä. Pastrana vieraili myös Suomessa – mutta vahakuvana.  Kääpiöistä kolosseihin - Kummajaisten historia Suomessa -kirja
 Sutisen tuore  Kääpiöistä kolosseihin – Kummajaisten historia Suomessa  -kirja on ensimmäinen laaja katsaus ilmiöön, joka on ollut yllättäen oleellinen osa myös kotimaista viihde-elämää, ja joka myös tuotti suomalaisia, kansainvälisesti menestyneitä kummajaisia.
 – Populaarikulttuuri sijoittaa friikkisirkuksen vahvasti Yhdysvaltoihin, ja juuri siellä sen toiminta olikin kaikkein räikeintä. Suomessa se on tietysti ollut pienimuotoisempaa ja amatöörimäisempaa, mutta kyse on kuitenkin ollut samanaikaisesta ilmiöstä ja kulttuurisesti hyvin samanlaisista toimintatavoista. Sekin on ollut yllättävää, kuinka paljon aineistoa tuosta kaikesta on jäänyt jäljelle esittelyvihkojen, lehtijuttujen ja mainoksien muodossa, Sutinen sanoo.
 Esimerkiksi friikkisirkuksista kertoneet lukuisat mainokset ovat olleet kotimaisten lehtien tavallisissa osioissa, eli niissä ei ole nähty mitään outoa tai erikoista. Jo tästä voi päätellä, että kyse oli jokapäiväisestä ja arkisesta viihteestä.
 Sideshow-esiintyjiä, jotka ovat olleet nähtävillä Berliinissä vuonna 1906. Erilaisten museoiden ja panoptikonien ohessa Yhdysvalloissa ja Euroopassa esiteltiin myös eläviä luonnonoikkuja ja kummajaisia.  AOP
 Puolan hurja Metsänainen
 Erilaiset kuriositeeteista koostuneet kiertävät näyttelyt – joita kutsuttiin myös museoiksi – nousivat 1800-luvun Yhdysvalloissa suureen suosioon. Museoiden nähtävyyksiin kuuluivat muun muassa makaaberit lääketieteelliset ihmeet, kuten syfiliksen runtelemat luurangot ja spriihin säilötyt luonnonoikut. Vähitellen museoiden – joissa oli esillä myös pornografista materiaalia – oheistarjontaan alkoi ilmestyä eläviä kummajaisia, ja lähtölaukaus friikkisirkukselle syntyi. Eräs oman aikansa tunnetuimmista tekijöistä alalla oli impressaari  P. T. Barnum , joka esitteli museoissaan ja näytöksissään muun muassa muumioituneita merenneitoja sekä 160-vuotiasta naista.
 Tällaisia museoita vieraili tiuhaan Suomessakin. Esimerkiksi vuonna 1882 maata kiersi Suuri Pohjoismainen Geologillinen, Etnologinen ja Anatomillinen museo. Sen näyttelyesineisiin (lähinnä vahakuvina) kuuluivat muun muassa "Congo-Neekeri", "Punainen Indiani", "Kääpiö-Eskimolainen" sekä "Suuri lappalaisnainen", mistä voi päätellä, että ihmisiä kiinnosti nimenomaan kaukaisten maiden ja alueiden eksotiikka. Mukana oli lisäksi "kaksineuwoisia ja kuppatautisia".
 Impressaari ja keskeinen friikkisirkustoimija P.T. Barnum. Yli 50 vuotta alalla toimineen Barnumin kummajaisnäytöksissä esiintyi myös suomalaisia friikkejä. Barnumin värikkäistä vaiheista tehtiin vuonna 2017 elokuva The Greatest Showman.  P.T. Barnum oli  yksi Michael Jacksonin esikuvista. Universal History Archive / AOP
 Suomessa kiersi myös useiden vuosien ajan Hartkopfin vahamuseo, jossa muun muassa oli "vain miehille" -osasto. Vahamuseossa esiteltiin myös eläviä kummajaisia, kuten jättiläisiä ja tatuoituja naisia ja sieltä löytyi sellaisia ihmetyksen aiheita kuten "paise suolessa", "pää josta otsa on otettu pois" sekä "palanut käsi".
 – Suomen viihde-elämässä oli 1800-luvun lopulla hyvä tilanne. Pietarissa ja Tukholmassa vieraili paljon kansainvälisiä sirkuksia ja tivoleita sekä kummajaisia esiintymässä, ja usein nämä pysähtyivät Suomeen muutamaksi päiväksi, Ville-Juhani Sutinen sanoo.
 Suomeen tuotiin maailmalta myös erilaisia etnisiä friikkinäytöksiä, kuten kannibaaleiksi väitettyjä Australian aboriginaaleja, joilla oli kasvoissaan lävistyksiä.
 Vuonna 1897 Suomessa teki laajan kiertueen  Metsänainen -nimellä kulkenut esiintyjä, joka oli ulkonäkönsä puolesta klassinen parrakas nainen. Hänen yhteyteensä oli kuitenkin ympätty uskomaton tarina keskellä Puolan jylhiä metsiä luonnonmukaisissa olosuhteissa eläneeseen heimoon syntyneestä nuoresta tytöstä, jonka perheen karhunpyytäjät vangitsivat ja joka myytiin myöhemmin mustalaisjoukolle – jonka luota hän kuitenkin kuin ihmeen kaupalla onnistui pakenemaan.
 Puolalainen Metsänainen kävi esiintymässä myös Suomessa. Hänen hurja taustatarinansa herätti epäilyksiä kotimaisessa lehdistössä.  Kääpiöistä kolosseihin – Kummajaisten historia Suomessa -kirja
 Metsänaisen hurja tarina kyseenalaistettiin jopa suomalaisissa sanomalehdissä, tosin tuon ajan friikkiyteen kuului oleellisena osana myös tietoinen liioittelu. Jättiläisen pituus saattoi esimerkiksi kasvaa yhden ainoan kiertueen aikana kymmenillä senteillä ja kääpiötkin pienenivät tarpeen vaatiessa kuten pyy maailmanlopun edellä.
 Suomessakin vieraillut  Wolgen  kääpiöpariskunta kutsui itseään juhlallisesti markiisiksi ja markiisittareksi. Wolget olivat pukeutuneet hienosti ja saapuivat eri paikkakunnille fiineissä vaunuissa. He eivät temppuilleet yleisön edessä, vaan show oli lähinnä sivistynyttä keskustelua tyylikkäissa salongeissa. Wolgeihin liittyi myös kehyskertomus: he olivat juuri menneet naimisiin ja viettivät nyt kuherruskuukauttaan Eurooppaa kierrellen.
 – Wolget ovat tietoisesti pettäneet yleisöä kertomalla olevansa häämatkalla, ja että he ikään kuin esiintyivät sillä varjolla. Yleisö on kuitenkin ollut juonessa mukana. Tällainen on toiminut hyvin sen ajan viihdekulttuurissa, koska siinä on ollut metataso mukana, Ville-Juhani Sutinen toteaa.
 Markiisina ja markiisittarena esiintynyt Wolgen kääpiöpariskunta vieraili myös Suomessa. Wolget eivät temppuilleet yleisön edessä, vaan heitä tavattiin lähinnä hienoissa salongeissa.  Kääpiöistä kolosseihin – Kummajaisten historia Suomessa -kirja
 Rujon raajarikon tavallistakin tavallisemmat unelmat
 Wolget ovat yksi esimerkki kummajaisista jotka toimivat omilla ehdoillaan, mutta useimmiten näin ei ollut. Ihmisten ihmeteltävänä kiersi niin maailmalla kuin Suomessakin muun muassa kolosseja, eli äärimmäisen lihavia ihmisiä, joita esiteltiin yleisölle pikkutuhman erotiikan säestyksellä.
 – 1800-luvulla oli kuitenkin omat moraalikoodinsa, ja nimenomaan kolossit esiintyivät hyvin paljastavissa hepenissä, mikä korosti heidän valtavaa kokoaan. Ilmiö osoitti hyvin tietynlaisen raflaavuuden, jossa ihmistä tuotiin esille alentavalla tavalla.
 Kirjailija Ville-Juhani Sutinen Into Kustannus
 Ville-Juhani Sutisen mukaan 1900-luvun taitteen friikkikulttuurissa on ollut ongelmallista nimenomaan se, että kummajaisia on katsottu pelkkinä kummajaisina eikä lainkaan ihmisinä.
 – Aiemmin on ajateltu, että kummajaiset ovat esiintyneet vapaaehtoisesti ja omasta halustaan. Joidenkin kohdalla tämä pitää paikkansa ja he tekivät sitä omista lähtökohdistaan. Suurempi ongelma on ollut se, ettei ole osattu erotella ihmistä ja roolia, vaan niitä on pidetty samoina – kääpiö on nähty ensisijaisesti kääpiönä eikä ihmisenä, Sutinen pohtii.
 Kummajaisten ja friikkien omista, todellisista ajatuksista onkin tämän takia jäänyt jälkipolville varsin vähän tietoa. Joissakin tapauksissa sitä on löytynyt heidän omista esittelyvihkosistaan muutaman lauseen verran. Erilaisissa keskustelutilaisuuksissa kummajaiset ovat lisäksi yleensä olleet roolinsa sisällä, joten he todennäköisesti eivät ole paljastaneet oikeista tuntemuksistaan paljoakaan.
  Anna Sofia Nilsson, joka oli eräs kuuluisimmista 1800-luvun Eurooppaa kiertäneistä raajarikoista. Ruotsalaisella Nilssonilla ei ollut lainkaan käsiä ja jalkojen tilalla pelkät varpaat. Fyysisestä olemuksestaan huolimatta hän oli taitava ompelija.  Nilsson ei esiintynyt toreilla, vaan suljetuissa tiloissa, joissa hänestä otettiin valokuvia ja hänen ompelutöitään myytiin. Show oli lähinnä Nilssonin ompelutaitojen esittelyä. Nilssonin vierailu Suomessa vuonna 1866 herätti myös paheksuntaa ja kysymyksiä ramman nuoren naisen hyväksikäytöstä ja ihmisarvosta. Tällaisia asioita ei vielä pohdittu esimerkiksi kolossien, jättiläisten ja kääpiöiden kohdalla.   Kääpiöistä kolosseihin – Kummajaisten historia Suomessa -kirja
 Ville-Juhani Sutinen onnistui kuitenkin löytämään Kansalliskirjaston arkistosta raajarikkona esiintyneen suomalaisen  Kristian Heinosen  parin sivun mittaisen esittelyvihkosen, johon tämä oli purkanut ajatuksiaan. Heinonen kärsi riisitaudista ja hän vain oli vajaan metrin pituinen ja painoi alle 20 kiloa – siis kaikenkaikkiaan rujo ja eriskummallinen ilmestys.
 – Heinonen muun muassa kertoo esittelyvihossaan, että hän on aivan tavallinen ihminen, mutta koska yleisö on hänestä kiinnostunut, hän on joutunut lähtemään esiintymään. Hän kritisoi myös yleisöä kiinnostuksesta, jota se tuntee raajarikkoja kohtaan. Toisaalta Heinonen toteaa, että hän haluaa matkustaa ja ainoa keino hankkia rahaa on olla esillä. Heinosella oli siis aivan samanlaisia haaveita kuin meillä muillakin.
 Jättiläiskokoinen Daniel Cajanus oli 1700-luvun tunnetuin suomalainen julkkis. Cajanuksen kohdalla riittää ihmeteltävää: kuinka pieneltä kainuulaisellta paikkakunnalta kotoisin olevasta miehestä tuli juhlittu tähti, joka tapasi myös kuninkaallisia. Kuvassa Enoch Seemanin maalaus vuodelta 1734.  Kääpiöstä kolosseihin – Kummajaisten historia Suomessa -kirja
 Jättiläisten maa
 Maailmalle eksyi myös suomalaisia friikkejä, joista osa pääsi varsin pitkälle. Esimerkiksi 1700-luvun alkupuolella vaikuttanut, Paltamosta kotoisin oleva  Daniel Cajanus  eli Lapin jättiläinen oli siihen aikaan kansainvälisesti tunnetuin suomalainen. Noin kahden ja puolen metrin korkeuksia hiponut Cajanus oli julkkis, joka kierteli ympäri Eurooppaa ja kohtasi myös kuninkaallisia, kuten Ranskan kuningas Ludvig XV:n. Ilmeisen määrätietoinen ja älykäs Cajanus loi menestyksekkään uran ja eli poikkeavuudestaan huolimatta hyvän ja vauraan elämän, johon kuului myös näyttelemistä teatterissa Lontoossa.
 Suomesta maailmalle ponkaisi nimenomaan joukko jättiläisiä, joista tunnetuimpiin kuului etenkin Yhdysvalloissa lyhyen mutta näyttävän uran luonut, maailman pisimmäksi naiseksi tituleerattu  Rosa Wedsted . Hän oli muun muassa yksi P.T. Barnumin johtaman kuuluisan Barnum & Bailey's -sirkuksen vetonauloista.
 – Wedsted lähti rakentamaan hyvin tietoisesti uraa kummajaisena. Ensin hän esiintyi pitkin Eurooppaa, jonka jälkeen siirtyi Yhdysvaltoihin. Voi hyvinkin olla mahdollista, että kummajaisia eri puolilta maailmaa etsineet silloiset kykyjenetsijät eli scoutit bongasivat Wedstedin ja auttoivat hänet Yhdysvaltoihin, Ville-Juhani Sutinen kertoo.
 Aikakautensa pisin (?) nainen, suomalainen Rosa Wedsted loi menestyksekkään, mutta lyhyen uran Yhdysvaltalaisissa friikkisirkuksissa. Wedsted oli esityksissään pukeutunut jonkinlaisiin kansallispukuihin, joilla haluttiin korostaa hänen eksoottisuuttaan. Media repi Wedstedin ja miespuolisten jättiläisten oletetuista romansseista reteitä otsikoita.  Kääpiöstä kolosseihin – Kummajaisten historia Suomessa
 Jättiläisenä mainetta niitti Yhdysvalloissa myös  Lauri Moilanen  eli  Iso Luwi  eli  Big Louie , joka oli Wedstedin tavoin mukana tunnetuissa amerikkalaissa friikkisirkuksissa.
 – Moilanen ei ilmeisesti nauttinut kovinkaan paljon jättiläisenä herättämästään huomiosta, ja yritti toistuvasti lopettaa uraansa. Ilmeisesti esiintyminen oli kuitenkin ainoa keino saada riittävästi rahaa, Sutinen sanoo.
 Moilasen kuuluisuudesta kertoo sekin, että hänen hautajaisistaan tuli kaoottinen mediatapahtuma. Lisäksi Michiganin Hancockista löytyy Moilasen muistopaasi, joka on tasan kaksi ja puoli metriä korkea. "Kuparisaaren suomalaisjättiläisen" pituus oli aikalaisten mukaan ollut täsmälleen sama.
 Cajanus, Wedsted ja Moilanen ovat hyviä esimerkkejä suomalaista friikeistä, jotka olivat useimmiten jättiläisiä.
 – Tuntuu siltä, että kotimaiset kummajaiset olivat lähinnä kevytversioita amerikkalaisiin verrattuina. Aika vähän löytyy suomalaisia yhteenkasvaneita kaksosia tai raflaavampia kummajaisia. Suomessa nähtiin kyllä kaikenlaisia raajarikkoja, mutta monet näistä esiintyjistä olivat ulkomaalaisia, Sutinen toteaa.
 1900-luvun alkupuolen Suomessa villiinnyttiin myös erilaisista epämuodostuneista paikallisista eläimistä. Lehtien sivuilla kerrottiin sensaatiomaisesti siamilaisista vasikoista ja kolmisilmäisistä kananpojista. Kuuluisimpiin kotimaisiin elänfriikkeihin kuuluu 1920-luvun salolainen "ihmesika", jonka pää muistutti erehdyttävästi ihmisen kasvoja. Näky oli sen verran kuumottava, että se sai ihmiset värisemään inhosta ja jopa oksentelemaan.
 Kolossina esiintynyt Fröken Maria ja ilmoitus suomalaisessa sanomalehdessä. Hänen temppuihinsa kuului kokonaisen teeastiaston asettaminen rintavarustuksen päälle ja kuuman juoman tarjoileminen yleisölle.   Kääpiöistä kolosseihin – Kummajaisten historia Suomessa -kirja
 Friikkisirkusten joutsenlaulu
 1920-luvun loppupuolelle tultaessa erilaiset kiertävät friikkisirkukset kummajaisineen alkoivat jo olla menneen talven lumia: aika oli auttamattomasti ajanut jättiläisten, kääpiöiden ja luonnonoikkujen toljottelun ohitse. Elokuva oli vallannut voimallisesti viihdemaailmaa, ja lisäksi erilaisten kummajaisten näytösluonteista esillepanoa oli ryhdytty kyseenalaistamaan ja kritisoimaan yhä kuuluvammin.
 – Nykynäkökulmasta oli toivottavaa, että tällainen bisnes lakkaisi ja muuttaisi muotoaan. Alalla oli kuitenkin paljon ongelmia toimintakyvyttömien ihmisten sortamisen suhteen, Ville-Juhani Sutinen toteaa.
 Tosin kaikille friikkisirkusten hiipuminen ei ollut hyvä juttu: joillakin loppui se ainoa mahdollinen toimeentulo kuin seinään.
 – Suomalainen  Edvard   Enqvist  -niminen jättiläinen halusi vielä esiintyä mielellään, mutta paikkoja tai mahdollisuutta tällaiseen ei enää ollut. Niinpä hän pisti lehteen ilmoituksen, jossa luki että jättiläinen tavattavissa kahvilassa ja kiersi sitten siellä näyttäytymässä.
 Myös kääpiöillä oli pulaa esiintymispaikoista.  "Kääpiöt vierailevat kahvila Kiwassa, Hämeentie 10 klo 1-2 ip" , luki erään kotimaisen sanomalehden ilmoituksessa. 1930-luvun Suomessa kahviloiden kummajaistapaamisista tuli jonkinasteinen ilmiö.
 Kuuluisat amerikkalaiset siamilaset kaksoset Daisy ja Violet Hilton esiintyivät vuoden 1932 Freaks-elokuvassa.
Everett Collection / AOP
 Erään aikakauden joutsenlauluun kuuluu myös erottamattomasti  Dracula -ohjaaja  Tod Browningin  vuoden 1932  Freaks -elokuva. Siinä esiintyy huima kavalkadi silloisia sideshow-kuuluisuuksia, muun muassa siamilaiset kaksoset  Daisy  ja  Violet Hilton , parrakas nainen  Lady Olga Roderick  sekä kädetön ja jalaton ihmistorso  Prince Randian , joka oli ollut mukana myös P.T. Barnumin projekteissa.
 Freaksiin  suhtauduttiin Yhdysvalloissa sekä yleisön että kriitikkojen taholta poikkeuksellisen vihamielisesti ja tuotantoyhtiö MGM veti sen pikaisesti pois levityksestä. Ilmeisesti ihmiset eivät olleet valmiita näkemään sideshow-ympäristöön kuuluvia kummajaisia suurella valkokankaalla ja ison rahan elokuvassa, omasta kontekstistaan erotettuina.
 Freaks  löydettiin uudestaan 1960-luvulla ja kasvavaa kulttimainetta nauttineesta teoksesta tuli lopulta osa United States National Film Registry -kokoelmaa, johon kuuluu kulttuurisesti, historiallisesti ja esteettisesti merkittäviä elokuvia.
 Yltäpäältä karvainen Leijonamies saksalaisessa postikortissa 1910-luvulla. Cci / AOP
 Nykyajan friikit
 Mutta katosivatko friikit sitten 1930-luvun jälkeen jonnekin? Eivät kadonneet: friikkeys vain ryhtyi seuraamaan aikaansa ja muutti muotoaan.
 – Luulen, että friikit ovat palvelleet jotakin tehtävää yhteiskunnassa ja nousseet esiin aikoina, jolloin erilaisuudesta on käyty paljon keskusteluja. Esimerkiksi Yhdysvaltoihin tuli 1900-luvun taitteen molemmin puolin valtava määrä siirtolaisia. Vierautta käsiteltiin siten, että mentiin katsomaan äärimmäisen toisina pidettyjä ihmisiä. Tavallaan kyse oli tietynlaisesta vierauden ymmärtämisen yrittämisestä ja kohtaamisesta. Nykyään ollaan samanlaisessa tilanteessa. Monia ihmisiä hämmentää postmodernin maailman toiseus ja toiseuden jatkuva kohtaaminen arkielämässä, Ville-Juhani Sutinen pohtii.
 Nyky-yhteiskunnasta löytyy Sutisen mukaan lukuisia esimerkkejä, jotka vastaavat historiallista friikkiesitystä.
 – Ensimmäisenä minulle tule mieleen kehonmuokkaus. Se muuttaa ihmisen ulkoisesti toisennäköiseksi ja lopputulosta tuijotetaan. En näe myöskään isoa eroa esimerkiksi Hartkopfin museon ja internetin välillä. Museo väitti tarjoavansa tietoa ja sivistävänsä ihmisiä ja samaa väittää internetkin. Suurin osa museon maksavista asiakkaista meni sinne kuitenkin töllistelemään pornografista materiaalia ja poikkeavia ihmisiä. Internet toimii samalla tavalla: onhan siellä tietoa, mutta valtaosa ihmisistä kaiketi hakee sieltä jotakin ihan muuta.
 Postmodernin friikin huipentuma eli pop-tähti Michael Jackson.  Connie Aramaki / EPA
 Oman aikakautemme täydellisimmäksi friikiksi Sutinen nostaa pop-tähti  Michael Jacksonin . Laulajan iho muuttui vuosien myötä mustasta valkoiseksi, hänen kasvonsa muokkautuivat erilaisiksi plastiikkakirurgian avulla ja olemusta leimasi androgynia ja jonkinlainen ei tästä maailmasta -tunnelma. Lisäksi Jacksonista liikkui huhuja, joiden mukaan hän esimerkiksi halusi pakonomaisesti hankkia itselleen elefanttimies  Joseph Merrickin  epämuodostuneen luurangon ja – ironista kyllä – yksi Jacksonin suurista esikuvista oli juuri friikkisirkusilmiön merkittävimpiin hahmoihin kuulunut liikemies P.T. Barnum.
 – Michael Jackson on vastannut nimenomaan postmodernin maailman itsestään vieraantumisen kutsuun. Hänen hahmossaan tiivistyy monia toiseuden kohtaamisia ja niiden problematiikkaa on käyty läpi Jacksonin hahmon kautta, vaikkei hän itse edes välttämättä kovin tietoisesti tehnyt sitä mitä teki. Kokonaisuutena Jakcson on kuitenkin kuin hyvin rakennettu kummajaishahmo suoraan 1800-luvulta.
 Ville-Juhani Sutisen mukaan kummajaisnäytökset ja friikkisirkus jatkuvat edelleen.
 – Vaikka jotkut asiat tulisivatkin poliittisesti epäkorrekteiksi, tarpeet joihin ne ovat vastanneet eivät katoa minnekään – ne vain muuttavat muotoaan. Ilmiö sinänsä on ja pysyy samanlaisena.

Jättiläisiä, kääpiöitä, parrakkaita naisia ja syfiliksen runtelemia luurankoja: friikkisirkukset ja kummajaisnäytökset olivat suosittua viihdettä myös Suomessa


Yksittäisen kuluttajan valinnat eivät yksinään riitä pysäyttämään ilmastonmuutosta, mutta suuryritysten ja teollisuuden ohella myös kuluttajien valinnoilla on väliä.
 Lähes 70 prosenttia Suomessa syntyvistä päästöistä on peräisin kotitalouksien kulutuksesta.
 Erilaisten laskurien ja elämäntapatestien avulla voi saada kuvan siitä, kuinka paljon itse kuormittaa ilmastoa. Myös  Yle on laatinut oman ilmastolaskurin , jonka avulla voi vähentää omaa ilmastokuormaansa.
 Useimmissa laskureissa tiedot syötetään itse, mikä saattaa johtaa todellisuuden kaunisteluun. Syksyllä kaunistelun aika on kuitenkin monelle ohi, kun kaupan alan jätti S-ryhmä alkaa näyttää ostetun ruoan hiilivaikutukset kuluttajille  Omat ostot -palvelussa .
 – Tavoitteenamme on tarjota apua ja työkaluja kuluttajille siihen, miten he voivat tarkastella ruokaostosten ilmastovaikutuksia ja pienentää niitä tulevaisuudessa, sanoo SOK:n vastuullisuusjohtaja  Lea Rankinen .
 S-ryhmän myymälöissä tehtyjen ruokaostosten hiilijalanjälkeä voi syyskuusta lähtien seurata verkkopalvelun kautta. Mohamed El Bouari / Yle
 Omat ostot -nettipalveluun tallentuu S-etukortin avulla kerättyjä tietoja ja sivustolle tunnistaudutaan verkkopankkitunnuksilla. Palvelusta näkee tällä hetkellä eriteltyinä esimerkiksi vihannesten tai alkoholijuomien ostot. Syyskuussa palveluun lisätään ruokaostosten tuoteryhmäkohtainen hiilijalanjälki.
 – Siellä näkyy esimerkiksi liha, kala, hedelmät, vihannekset, eli käytännössä kaikki isommat tuotekategoriat, mitä asiakas on ostanut ja niiden hiilijalanjälki, sanoo SOK:n tuoteomistaja  Vesa Riihelä .
 Riihelän mukaan Omat ostot -palvelulla on tällä hetkellä 150 000 käyttäjää ja määrä kasvaa noin 25 000–30 000:lla joka kuukausi.
 Hiilijalanjäljen arviointi on haastavaa
 Luonnonvarakeskus Luke on koonnut S-ryhmälle tuoteryhmätasoiset ilmastovaikutukset hiililaskuria varten.
 – Olemme pyrkineet tuottamaan mahdollisimman yhdenmukaisella tavalla vertailukelpoiset arviot eri ruokatuoteryhmille. Käytämme elinkaariarvioinnilla tehtyjä ilmastovaikutusarvioita. Emme ole tässä yhteydessä laskeneet uusille tuotteille hiilijalanjälkiä, vaan muodostaneet olemassa olevien tutkimusten ja tieteellisten julkaisujen ja kirjallisuuden pohjalta tuoteryhmille ilmastovaikutusarviot, sanoo Luken tutkija  Hannele Pulkkinen .
 Hiilijalanjälkien arvioiminen ei ollut Pulkkisen mukaan yksinkertaista.
 – Kirjallisuuslähteistä löytyy hyvin eri tavoin laskettuja hiilijalanjälkiarvioita erilaisille tuotteille. Laskennan menetelmiä on pitänyt yhdenmukaistaa, ja lisäksi valita juuri SOK:n tuoteryhmille sopivia hiilijalanjälkiarvioita, Pulkkinen kertoo.
 Ilmastoasiat nousivat yhtä tärkeiksi kuin terveys- ja hyvinvointinäkökulmat. Suurin osa on sitä mieltä, että hiilijalanjälki ruoan osalta kiinnostaa.  SOK:n vastuullisuusjohtaja Lea Rankinen
 Ruoan alkutuotanto vaikuttaa päästöihin eniten.
 – Paljon puhutaan pakkauksista ja kuljetuksesta, mutta niiden vaikutukset ovat pieniä. Eniten vaikuttaa tuotteiden raaka-aineet, ei välttämättä edes niiden tuotantomaa.
 S-ryhmän hiililaskurissa on huomioitu maataloustuotanto, jalostus, pakkaukset ja kuljetukset aina kaupan portille asti. Maankäytön muutoksia ja hiilivarastoja ei ole huomioitu.
 Ruoan hiilijalanjälki kiinnostaa
 SOK:n vastuullisuusjohtaja Lea Rankinen kertoo, että ilmastoasiat korostuivat S-ryhmän asiakaskyselyissä viime vuonna.
 – Ilmastoasiat nousivat yhtä tärkeiksi kuin terveys- ja hyvinvointinäkökulmat. Suurin osa on sitä mieltä, että hiilijalanjälki ruoan osalta kiinnostaa.
 Myös Helsingin Hakaniemessä torilla ystäviensä kanssa kahvittelevan  Hanna Vehkalahden  mielestä kulutuksesta aiheutuvan hiilijalanjäljen seuraaminen on hyvä idea.
 Hanna Vehkalahti, Tiina Haahtavirta ja Anna Airikkala-Eghagihara pitävät hiililaskuria hyvänä ideana. Toni Määttä/Yle
 – Seuraan omaa kulutustani rahan puolesta ja hiilijalanjälkeäkin. Olen valinnut, että olen kasvissyöjä ja pyrimme kotona vähentämään muovipakkausten käyttöä. Hiililaskuri auttaisi kaupassa päätösten tekemisessä, Vehkalahti sanoo.
 Tiina Haahtavirta  sanoo myös pohtivansa ruokaostostensa hiilijalanjälkeä.
 – Perheen kanssa päätettiin, että meillä on kaksi kasvisruokapäivää viikossa. Uskon, että käyttäisin hiililaskuria. Silloin saisi tuntumaa omaan kulutukseen. Matkustaessa olen käyttänyt hiililaskuria, mutta en ruoan suhteen.
 – Yhden hengen huushollissa en varmaan ala seurata kovin tarkkaan. Ihan mielenkiinnon vuoksi olen matkojen hiililaskureita käyttänyt. On tärkeä miettiä, minkälaisen jäljen me tänne jätämme, pohtii  Kari Inkilä .
 – Ilmastoajattelu näkyy kulutuksessani sillä tavalla, että lähdenkö isoon markettiin autolla vai lähikauppaan, sanoo mansikkaostoksilla Hakaniemen torillä käynyt Kari Inkilä. Toni Määttä/Yle
 Omien ruokaostostensa hiilijalanjälkeä voi S-ryhmän palvelussa aluksi vertailla keskivertosuomalaisen hiilijalanjälkeen.
 – Jatkossa samaan talouteen kuuluvien henkilöiden tiedot pystytään katsomaan yhdessä, jos kaikki antavat siihen luvan. Silloin talouden sisällä voi vertailla, SOK:n Vesa Riihelä sanoo.
 Riihelän mukaan on myös mahdollista, että palveluun voi jatkossa lisätä omaan kulutukseen liittyviä tavoitteita.
 – Haluamme määrittää tätä asiakkaiden kanssa. Jos haluaa lisätä kasvisten tai kalan kulutusta, niin pystyy itselleen asettamaan tavoitteita. Jatkossa ehkä siinä vaiheessa, kun on kaupassa, voisi saada muistutuksen siitä, mitä tulee ostaa, jotta pysyy tavoitteessaan.
 Tutkijoiden mukaan pelkästään kuluttajien panos ei riitä
 Suomen ympäristökeskuksen tutkija  Marja Salo  pitää S-ryhmän hiililaskuri-ideaa kiinnostavana.
 – Kaikki ratkaisut, jotka lisäävät kulutuksen läpinäkyvyyttä, ovat hyviä kuluttajien tietoisuuden lisäämisessä erityisesti silloin, kun tieto kytkeytyy arkeen, Salo sanoo.
 Myös Helsingin yliopiston Kuluttajatutkimuskeskuksen tutkija  Senja Laakso  innostuu ideasta.
 – Monet netissä olevat hiilijalanjälkilaskurit antavat aika suurpiirteisen tiedon. Omista ostoksista saatu tieto tekee omasta hiilijalanjäljestä paljon konkreettisemman, Laakso sanoo.
 Molemmat ovat kuitenkin varovaisia arvioimaan, kuinka suoraviivaisesti tiedon lisääminen johtaa kuluttajien toiminnan muutokseen.
 – Kulutus toimii tietyissä rajoissa ja siihen vaikuttaa minkälaisia tuotteita on tarjolla. Hiililaskureita käyttävät usein ihmiset, jotka ovat jo muuttaneet omaa kulutustaan. On tärkeää miettiä, miten saadaan se tosi iso joukko ihmisiä, jotka eivät osaa tai halua käyttää tällaisia, muuttamaan kulutustaan kestävämpää suuntaan, Laakso sanoo.
 Helsingin yliopiston Kuluttajatutkimuskeskuksen tutkijan Senja Laakson mukaan konkreettinen tieto omasta kulutuksesta on tärkeää, mutta se ei ole ainoa keino kannustaa kuluttajia ilmastoystävällisempiin kulutusvalintoihin. Toni Määttä/Yle
 – En luottaisi siihen, että kaikki muuttuu, kun kuluttajilla on tieto hiilijalanjäljestä, Salo sanoo.
 Hän vertaa tietoa ruokaostosten hiilijalanjäljestä elintarvikkeiden ravintosisältömerkintöihin.
 – Meillä on todella pitkään ollut ravintosisältömerkinnät tuotekohtaisesti elintarvikkeissa. Olen miettinyt, että ovatko ne yksin pelastaneet meidät elintapasairauksilta. Vaikka meillä on paljon tietoa, se ei yksin auta. Tarvitsemme monenlaisia ohjauskeinoja.
 Kuluttajien valintoihin voi kaupoissa vaikuttaa esimerkiksi hinnalla, tuotevalikoimalla ja asettelulla.
 – Monet lukevat myös asiakaslehtiä, eli reseptien kautta voi vaikuttaa. Koulu- ja työpaikkaruokailu on myös iso asia, Laakso sanoo.
 Lue myös:
 Alle 30-vuotiaat syövät ylijäämälounaita ja kompensoivat päästöjään – Ja siksi he ovat kestävän arjen edelläkävijöitä, sanoo Sitra
 Tuomo Björksten, kuvankäsittely Stina Tuominen / Yle
 Lopettaisinko juuston syömisen vai vaihtaisinko sähköautoon? Kokeile Ylen ilmastolaskurilla, mitkä teot sopivat sinulle ja mikä vaikutus niillä on päästöihin
 Jätä sipsipussi ostamatta – siitä säästyvät eurot ja uusi kännykkäsovellus lupaavat ratkaista ilmastokriisin

Syötkö kuin ilmastohyvis vai ilmastopahis? Se selviää pian, kun S-ryhmä avaa asiakkailleen tiedot ruokaostosten hiilijalanjäljestä


Summary: Cardi B:n korvaa Solange, Swedish House Mafian sijaan levyjä saapuu pyörittelemään Alesso.

Tänä viikonloppuna Suvilahdessa järjestettävä Weekend Festival  tiedotti viime yönä Instagramissa , että pääesiintyjäksi buukattu elektronisen musiikin supertähtitrio Swedish House Mafia joutuu perumaan keikkansa festareilla. Asiasta kertoi ensimmäisenä  Ilta-Sanomat .
 Perjantaiaamuna myös elokuisen, Helsingissä pidettävän Flow Festivalin ylle saapui tummia pilviä. Järjestäjät tiedottivat Instagram-tilillään, että räppäri  Cardi B  on perunut Euroopan-kiertueensa esiintymiset aikataulupäällekkäisyyksien vuoksi.  Korvaamaan saapuu R&B-tähti  Solange .
 Swedish House Mafia ilmoitti omilla Facebook-sivuillaan syyksi tuotantopuolen ongelmat, joita ei pystyttäisi korjaamaan lyhyessä ajassa. Weekend Festival kertoi etsivänsä korvaavaa esiintyjää kuumeisesti ja tiedottavan asiasta heti, kun tilanne selkeytyy.
 Perjantaiaamuna kerrottiin , että festareille oli saatu kiinnitettyä  Alesso , joka on Swedish House Mafian tapaan 2010-luvun kovimpia ruotsalaisia elektronisen musiikin tuottajia.
 Suomen festarikesässä on ollut paljon peruutuksia huippuesiintyjiltä.  Aiemmin Ruisrockissa pääesiintyjä Travis Scott ja häntä korvaamaan saatu hip hop -trio Migos jättivät keikkansa väliin .
 Uutinen päivittyy .

Flow ja Weekend Festival joutuivat pulaan – Pääesiintyjät Cardi B ja Swedish House Mafia peruivat äkillisesti, korvaajat jo selvillä


Summary: 737 MAX -koneen ongelmat painavat koko yhtiön tulosta lisäksi lähes kahdella miljardilla.

Lentokonevalmistaja Boeing varaa kassastaan 4,9 miljardia dollaria maksaakseen korvauksia lentoyhtiöille, jotka ovat joutuneet perumaan tuhansia lentojaan ja sekoittaneet aikataulujaan Boeing 737 MAX -konetyypin ongelmien takia.
 Yhtiö merkitsee myös 1,7 miljardia dollaria lisää tuotantokustannuksia tilinpäätökseensä. Kustannus johtuu siitä, ettei koneita ole voitu valmistaa suunniteltua vauhtia. Eräät lentoyhtiöt ovat peruneet MAX-koneiden tilauksia.
 737 MAX -koneet ovat olleet lentokiellossa keväästä asti. Talvella kaksi 737 MAX -konetta putosi ja yhteensä 346 ihmistä sai surmansa. Yhtiö yrittää edelleen korjata turmat aiheuttaneen tietokoneohjelman, joka sai koneen hallintalaitteet toimimaan väärin.
 Yhtiön ilmoituksen mukaan paras arvio tällä hetkellä on, että konetyyppi voidaan ottaa uudelleen liikenteeseen tämän vuoden viimeisellä neljänneksellä.
 Lentoturmien uhrien omaiset ovat tehneet lukuisia korvausvaatimuksia. Kesäkuussa Boeing ilmoitti, että se on valmis korvaamaan uhreille ja heidän yhteisöilleen sata miljoonaa dollaria.
 Lisää aiheesta:
 Guardian: Ryanairin tilaamasta Boeingin koneesta hävisi sana Max – yhtiöt eivät kommentoi
 Tutkintaraportti: Etiopian onnettomuuskoneen lentäjät eivät saaneet konetta hallintaan, vaikka noudattivat Boeingin ohjeita

Boeing varautuu maksamaan miljardeja lentoyhtiöille


Summary: Kouvolan Repoveden ja Mäntyharjun välisen ulkoilureitin avajaistilaisuutta on tarkoitus viettää marraskuussa.

Kouvolan Repoveden kansallispuiston lähialueen ulkoilumahdollisuudet monipuolistuvat uuden ulkoilureitin myötä. Repoveden alueelle valmistuu uutta metsäpolkua yhteensä noin 12 kilometriä.
 Uudet ja vanhat reitit muodostavat kaikkiaan reilun 20 kilometrin mittaisen Reporeitin, joka kulkee Etelä-Savon Mäntyharjulta Repoveden kansallispuistoon. Reitti alkaa Etelä-Savon rajalla sijaitsevasta Mouhun kylästä ja haarautuu sieltä Orilammelle ja Riuttaan.
 Parhaillaan uudella Reporeitillä tehdään kunnostus- ja uusintalinjaustöitä.
 Reittien rakentamisessa ja kunnostamisessa on huomioitu myös maastopyöräilijät ja talviliikuntamahdollisuudet.
 – Uusi reitti on suunniteltu monikäyttöiseksi, jotta alueelle saataisiin enemmän muitakin liikkujia kuin vaeltajia. Entinen reitti kiersi niin jyrkissä kallioissa, että esimerkiksi maastopyörillä ja erämaasuksilla olisi ollut vaarallista liikkua, Kymenlaakson Virkistysalueyhdistyksen toiminnanjohtaja  Jukka Kinnunen  kuvailee.
 Elo-syyskuun aikana pystytetään kaksi uutta taukopaikkaa Pitkälammelle ja Murjanvuorelle.
 Reporeitin suunnittelussa on huomioitu esimerkiksi maastopyöräilijät. Mikko Vaurula
 Maastopyöräilijöitä yhä enemmän
 Repoveden alueen ulkoilijoiden määrä on ollut viime vuosina kasvussa. Viime vuonna Repoveden kansallispuisto ylitti 134 000 kävijän määrän.
 Ulkoilijoista yhä useampi liikkuu maastopyörillä, minkä takia Reporeitin rakentamisen lähtökohtana on maastopyöräilyn ja ympärivuotisen käytön mahdollistaminen.
 Uuden reitin on tarkoitus houkutella vaeltajien lisäksi esimerkiksi maastopyöräilijöitä ja erämaasuksilla hiihtäjiä. Mikko Vaurula
 Toiminnanjohtaja Jukka Kinnusen havaintojen mukaan suurin osa Reporeitin käyttäjistä on nimenomaan maastopyöräilijöitä.
 Tämän takia hankkeen yhteydessä Reporeitiltä on poistettu kaikki vanhat pitkospuut.
 – Pitkospuut ovat maastopyöräilyn kannalta ongelmallisia, koska märkinä ne ovat liukkaita kumisen pyörän alla. Reitti on siirretty kuivalle maalle mahdollisimman paljon, mutta kohtiin, jotka kulkevat kosteikon yli, on tehty maavallit, Kinnunen kertoo.
 Repoveden kansallispuiston suosituin harrastus on kuitenkin edelleen kävely, ja alueella patikoidaan kävijöiden toimesta noin  1,5 miljoonaa kilometriä  vuodessa.
 Uusi ympyräreitti Repoveden kansallispuiston ympäri
 Reporeitti-kunnostushanke jatkaa vuonna 2014 Mäntyharjulta aloitettua ulkoilureitin kunnostamista. Reittiä on pyritty siirtämään metsäteiltä maastoon metsänomistajien sallimissa rajoissa.
 Varsinaiset käytännön toimet alkoivat koneellisilla maastotöillä kesäkuussa. Lisäksi alueella tehdään kesän aikana muun muassa siltojen rakentamista ja asennustöitä.
 Metsäpolun varrelle tulee siltoja helpottamaan kulkua maastossa. Mikko Vaurula
 Uudet reittiopasteet tulevat syyskuun tienoilla ja viimeistelytöitä jatketaan vielä syksyyn saakka.
 Repoveden alueen reitti jakautuu Haimijärventiellä Orilammen läntiseen haaraan ja Riutan itäiseen haaraan, jota pitkin pääsee suoraan Repoveden kansallispuistoon. Tämä reitti mahdollistaa uuden noin 40 kilometrin mittaisen ympyrälenkin Repoveden kansallispuiston ympäri myös maastopyöräilijöille.
 – Tämä meidän tekemä pohjoinen lenkki liittyy Repoveden kansallispuistoon ja kiertää siellä Saarijärven, Tervalammen ja Ketunlossin kautta takaisin Orilammelle. Lisäksi tässä on liittymäura Mäntyharjun reitistöön eli Reporeitti-hanke yhdistää kaksi ulkoilureitistöä yhteen, Kymenlaakson Virkistysalueyhdistyksen toiminnanjohtaja Jukka Kinnunen kertoo.
 Uusi reitti on jo nyt kulkukelpoinen, mutta varsinaiset avajaiset on tavoitteena pitää marraskuussa.
 – Reittiä pystyy kyllä kulkemaan jo, mutta varovainen täytyy olla, koska sitä ei ole vielä viimeistelty. Tavoitteena on, että hankekansio menee kiinni, kun marraskuu koittaa. Silloin olisi tarkoitus viettää avajaisia, Kinnunen huomauttaa.
 Uusi reitti on kulkukelpoinen, mutta opasteet polulle tulevat myöhemmin syksyllä. Mikko Vaurula
 Hintalappu reitille yli 107 000 euroa
 Reporeitti-hankkeen pääasiallinen rahoitus on saatu Manner-Suomen maaseudun kehittämisohjelmasta Ely-keskukselta ja kolmasosa on tullut Kouvolan kaupungilta. Kokonaisbudjetti hankkeelle on yli 107 000 euroa.
 Hankkeessa on mukana 11 maanomistajaa, joista isoimmat ovat UPM-Kymmene Oyj ja Oy Woikoski Ab. Kouvolan kaupunki solmi sopimukset uuden reitin kulusta maanomistajien kanssa vuosina 2015–2019.
 Kymenlaakson virkistysalueyhdistys vastaa Kymenlaakson alueella virkistyskohteiden ja ylimaakunnallisten ulkoilureittien kehittämisestä ja ylläpidosta. Yhdistys on myös laatinut Reporeitin suunnitelman ja vastaa sen toteuttamisesta.
 Aiheesta lisää:
 Maastopyöräilyn ystäville ilouutisia: Repoveden ulkoilureitti uudistuu
 Onko maastopyöräily jokamiehenoikeus? Kumpi väistää metsässä, kävelijä vai pyöräilijä? Tässä 5 keskeistä kysymystä kasvavasta lajista

Uusi metsäpolku Repoveden alueella liittää yhteen kaksi ulkoilureitistöä – huomioi myös maastopyöräilijät: "Uusi reitti on suunniteltu monikäyttöiseksi"


Summary: Kaksikko aloitti Sturmbock-puolustuslinjan kartoittamisen viime kesänä.

Kaksi opiskelijaa jatkaa sotahistoriallisten kohteiden etsimistä Käsivarren Lapissa. Opiskelijat  Aleksi Rikkinen  ja  Emil Sillanpää   aloittivat toisen maailmansodan aikaisen Sturmbock-puolustuslinjan kartoittamisen viime kesänä . Tuolloin linnoituskohteita löytyi yli 1900.
 Opiskelijat kertovat löytäneensa laserkeilauksen ja arkistolähteiden avulla satoja uusia linnoituskohteita, joita he laittavat kartalle heinä-elokuussa.
 – Tänä vuonna kartoituksen pääpainopisteet ovat Sturmbock-linjan pohjoispuolen Norjan rajalle yltävissä asemissa, selustan laajoissa huoltoalueissa sekä suomalaisten asemissa Markkinan kylässä, Emil Sillanpää sanoo tiedotteessa.
 Avoin data apuna
 Rikkinen ja Sillanpää käyttävät työssään Maanmittauslaitoksen avointa ilmakuva- ja laserkeilaustietoa.
 Aleksi Rikkinen ja maastosta löytynyt patruuna. Emil Sillanpää
 Laserkeilaus on kolmiulotteinen mittausmenetelmä. Keilain – tässä tapauksessa lentokoneen pohjaan asetettu mittauslaite – lähettää laserilla tuotettuja valopulsseja, jotka kohteeseen osuessaan heijastuvat vastaanottimeen. Laserkeilaus tuottaa ympäristöstä suuren joukon pisteitä, joita kutsutaan pistepilviksi. Pistepilvistä voidaan tuottaa erilaisia pintamalleja, kuten korkeusmalli koko Suomesta.
 Rikkinen on työstänyt Maanmittauslaitoksen laserkeilausaineistosta tarkemman pintamallin, jolloin kohteita peittävä kasvillisuus ei haittaa pinnanmuotojen tulkintaa.
 Menetelmällä on löydetty useita historiallisia kohteita tai kivikautisia asuinpaikkoja ympäri maailmaa.
 12 000 saksalaista sotilasta
 Saksalaiset rakensivat Käsivarteen kymmeniä kilometrejä pitkän Sturmbock-puolustuslinjan toisen maailmansodan aikana. Lapin sodan aikana asemassa oli yli 12 000 saksalaista sotilasta. Taisteluita alueella käytiin vuoden 1945 tammikuuhun asti.
 – Sturmbockista pohjoiseen ei pääse enää edes maastoautolla. Liikumme mönkijällä, kumiveneellä ja jalkaisin parhaimmillaan kymmeniä kilometrejä päivässä, Sillanpää kertoo.
 Emil Sillanpää. Aleksi Rikkinen
 Nuoret julkaisevat projektin tulokset myöhemmin kuluvan vuoden aikana avoimena verkkoaineistona. Rikkisen ja Sillanpään tavoitteena on tieteellisten tulosten lisäksi herättää myös nuorempien sukupolvien kiinnostusta sotahistoriaan.
 Projektia tukevat Sotavahinkosäätiö, Kaatuneiden muistosäätiö sekä Maanpuolustuksen kannatussäätiö.
 Projektin etenemistä voi seurata Instagram-tilillä Forgotten Fronts.

Opiskelijat tutkivat lisää natsien unohtunutta puolustuslinjaa Lapissa – satoja uusia linnoituskohteita löytyi